Sok családnak kész csőd az iskolakezdés

Ha szeptember, akkor iskolakezdés, és amennyiben iskolakezdés, indul a vásárlási roham - több ezer dináros kiadással kell számolniuk a családoknak.

Az évkezdet szépségét a kiadások sokszor beárnyékolják. Megnéztük mi a helyzet most, két nappal a sulikezdés előtt.
A csantavéri Német Regina idén már hatodikos. Az új tantárgyakkal együtt új könyvek, füzetek, ceruzák és rajz-, torna és egyéb kiegészítők is járnak. A felszerelése igazi lányos színekben pompázik: „Nagyon várom. Beszereztünk egy csomó könyvet meg füzetet. Vannak könyvek, amiket átvettünk, de vannak, amikből újat kellett rendelnünk. Vettünk új ceruzákat és tolltartót.”
A diákok lehet, hogy várják a sulikezdést, a szülők azonban kevésbé.
Regina édesanyjával az új könyveket címkézi, amelyek alig néhány napja érkeztek meg. Egyes könyvek átvehetők voltak más diákoktól, míg a kitöltős munkafüzetekből újat kellett vásárolni. A könyvek mellé leginkább nagy formátumú füzetek szükségesek, ezekből is kockás, sima és vonalas mintázatú: „Mi a felkészülést időben elkezdjük, mert minden nagyon drága, és hogy ne legyen ez akkora teher a családnak. Az idei évben először vettünk át könyveket, amikre módot adtak a tanárok, hogy átvehetőek, azokat átvettük. Ahol kérték, hogy új könyvek legyenek, azokat megvettük. Egyedül a szerb nyelvből nem érkeztek meg a könyvek, de bízunk benne, hogy iskolakezdésre megérkezik. Füzeteket is vásároltunk, de nagyon elégedettek vagyunk a tanárokkal, mert engedik a régi füzetek használatát. Mikor megtelik egy füzet, akkor kell új füzetet venni.”
A szülőket a tanárok már az elmúlt tanév végén tájékoztatták az újdonságokról és az esetleges árváltozásokról.
Petkovics Anita, tanár, Hunyadi János Általános Iskola, Csantavér: „Minden évben egy picit drágábbak a könyvek és mélyebben kell a szülőknek a zsebükbe nyúlni. Az utolsó szülőértekezleten júniusban elmondtuk, hogy milyen felszerelésre lesz szükségük, milyen füzeteket vásároljanak, milyen rajzfelszerelésre lesz szükség a következő félévben.”
A szabadkai papír- írószer üzletek ilyenkor tele vannak, hatalmas a forgalom. A legnagyobb kereslet a füzetekre, ceruzákra, tolltartókra és radírra van.
Milorad Petrović, üzlettulajdonos, Szabadka: „Az árakat tekintve, a legfontosabb kiegészítők a színes ceruzák, 15 dinártól kezdőnek. A minőségi kellékek drágábbak. A legminőségibb grafitceruzánk 150 dinár. Ami a radírokat illeti, nagyjából 20 dinártól kezdődik és attól felfelé. Az A5-ös puha borítós, 52 oldalas füzet szintén 20 dinártól kezdődik és így tovább.”
Az üzlettulajdonos elmondta, a szülők láthatóan nem elégedettek az árakkal. Kiemelte, a minőséget sokan figyelembe veszik, viszont a legtöbben az olcsóbb kellékeket vásárolják.

Nagy kiadást jelent az iskolakezdés

Szeptemberben kezdődik az új tanév a szerbiai általános és középiskolákban.

Ez azt jelenti, hogy a családoknak
be kell vásárolni a szükséges taneszközöket.
Ez több ezer dináros kiadást jelent a családoknak.
A csantavéri Német Regina idén már hatodikos.
Az új tantárgyakkal együtt új könyveket, füzeteket,
ceruzákat és más taneszközöket kellett vásárolniuk.
A sok új taneszköz vásárlása miatt
a szülőknek nagy kiadást jelent az iskolakezdés.
Regina édesanyja elmondta, hogy vannak könyvek,
amelyeket átvehettek más diákoktól.
Sok új könyvet is kellett azonban vásárolniuk.
A könyvek mellé főleg nagy formátumú füzetek szükségesek.
Regina édesanyja azt is elmondta,
hogy időben elkezdték az iskolára való felkészülést.
Így nem költenek egyszerre nagy mennyiségű pénzt a taneszközökre.
A szabadkai papír és írószer üzletek
az iskolakezdés előtt tele vannak, hatalmas a forgalom.
Legtöbben a füzeteket, ceruzákat, tolltartókat
és radírokat vásárolják.
Egy szabadkai papír és írószer üzlettulajdonos elmondta,
hogy a színes ceruzák 15 dinártól kezdőnek.
A legminőségibb grafitceruzák 150 dinárba kerülnek.
A radírok 20 dinártól kezdődnek és attól felfelé.
Az A5-ös puha borítós, 52 oldalas füzet
20 dinártól kezdődik és így tovább.
Az üzlettulajdonos azt is elmondta,
a szülők láthatóan nem elégedettek az árakkal.
Elmondta, hogy a legtöbben az olcsóbb kellékeket vásárolják.


Napi 1200 adag főtt étel a rászorulóknak

Napi 1200 adag főtt ételt biztosít a Vöröskereszt szabadkai szervezete a rászorulóknak, de további 600-700 rászoruló személy várakozik, hogy bejuthasson a népkonyha programba.

December 11-ig tart a Szerbiai Vöröskereszt és a LIDL közös akciója, amely keretében tartós élelmiszereket helyezhetnek el a lakosok a bevásárlóközpont kasszáinál. Ezeket a hónap végén a Vöröskereszt eljuttatja a rászorulóknak – mondta el a Szabadkai Magyar Rádió Napindítójában Varo Miodrag. A szabadkai Vöröskereszt Népkonyha programjának koordinátora hozzátette: karácsonyi csomagokra is gyűjtenek a rászoruló gyerekeknek. Összesen 250 csomagot kell összegyűjteniük, és még 50 hiányzik. Várják nemcsak az adományozók, hanem az önkéntesek jelentkezését is a 621-101-es telefonszámon. Az illetékes a melegedő kapcsán elmondta, folyamatban van az új helyszín felújítása és legfeljebb 10 férőhelyes lesz, de ennek ellenére sokkal modernebb és otthonosabb lesz a hangulat: „A hangsúly azon van, hogy az emberek amikor elmennek vásárolni, valami apróságot, tartós élelmiszert, tésztákat, lisztet, olajat, ilyen dolgokat bírnak a Vöröskeresztnek adományozni, és a Vöröskereszt ebből majd összeállít csomagokat, és ilyen embereknek, akik még nincsenek fent a listákon, vagy nem látszódnak a rendszerben, vagy kisnyugdíjasoknak, nagycsaládosoknak majd a decemberi hónap vége felé fogjuk kiszállítani.”

Napi 1200 adag főtt ételt oszt ki a szabadkai Vöröskereszt a rászoruló embereknek.

További 700 rászoruló ember várakozik arra,
hogy bejuthasson a népkonyha programjába,
vagyis, hogy ők is kaphassanak főtt ételt.
December 11-ig tart a Szerbiai Vöröskereszt
és a LIDL közös akciója.
Az akcióban tartós élelmiszereket helyezhetnek el
a lakosok a LIDL bevásárlóközpont kasszáinál.
Ezeket a tartós élelmiszereket december végén
a Vöröskereszt eljuttatja a szegény sorsú embereknek.
Tartós élelmiszer például a tészta, a konzerv, a cukor, az olaj, a liszt.
A Szabadkai Vöröskereszt szervezete
karácsonyi csomagokra is gyűjt,
amit szintén a rászoruló emberek kapnak majd el.
Összesen 250 csomagot kell összegyűjteni.
Még 50 karácsonyi csomag hiányzik.
A Vöröskereszt szervezete várja
az adományozók és az önkéntesek
jelentkezését is a következő telefonszámon:
621-101
Új melegedő is várja majd a rászoruló embereket Szabadkán.
Jelenleg zajlik az új melegedő felújítása.
Az új melegedőt 10 személy használhatja majd.


Ma utalják a nyugdíjasoknak az 50 eurós támogatást

Az összeget azok kaphatják meg, akik legkésőbb szeptember 13-ig hivatalosan is nyugdíjjogosultak lettek.

A harmadik gazdasági segélycsomag részeként a szerb kormány májusban már kifizetett 30 eurót minden nagykorú lakosnak. A következő harminc eurót novemberben, 20-at pedig decemberben utalnak. A nyugdíjasok a szeptemberi ötven eurós támogatás mellett, és az említett további 50 euró mellett februárban további 20 ezer dináros támogatást is kapnak.

Ma kapják meg a szerbiai nyugdíjasok az 50 eurós támogatást.

Ma szeptember 22-e, szerda van.
Az 50 eurós támogatást
a szerb államtól kapják a nyugdíjasok.
A pénzt azok kaphatják meg, akik legkésőbb
szeptember 13-ig hivatalosan is nyugdíjasok lettek.
A szerb állam májusban már kifizetett
30 eurót minden nagykorú lakosnak.
Nagykorú az, aki betöltötte a 18. életévet.
Következő támogatásként novemberben
kapnak 30 eurót a nagykorú lakosok.
Decemberben pedig 20 eurós támogatást
kapnak a szerbiai lakosok a szerb kormánytól.
A szerb kormányban azok a politikusok vannak,
akik irányítják az országot.
A szerbiai nyugdíjasok jövő év februárban
még 20 ezer dináros támogatást is kapnak.
Jövő év 2022 lesz.


Kombinált oktatási modell szerint járnak majd a felsősök iskolába

Az általános iskolák alsós osztályai hétfőt követően is tantermi oktatásban vesznek részt Szerbiában - ezt a döntést hozta az illetékes munkacsoport. A felsősök ezzel szemben már kombinált oktatásban vesznek részt, tehát felváltva járnak iskolába.

A középiskolások is a kombinált modellt követik majd. Branko Ružić oktatási miniszter szerint ez a legjobb döntés a diákok és a tanügyi dolgozók szempontjából. A közlemény szerint az iskolában való tartózkodás ideje alatt, az udvart is beleértve, kötelező a maszk viselése a diákoknak, a dolgozóknak és minden más személynek is. Az illetékesek közlése szerint január 12-e és 19-e között a 6 és 18 éves kor közé eső iskolaköteles gyerekek közül 3074 volt koronavírusos az országban.

Kombinált oktatási modell a felsősök számára

Hétfőtől az általános iskolák felsős osztályai is kombinált oktatási modell szerint járnak iskolába.

Hétfőn a szerbiai középiskolákban is
folytatódik a kombinált oktatási modell.
Hétfő január 24-e lesz.
Az oktatás tanítást jelent.
A kombinált oktatási modell azt jelenti,
hogy az osztály 2 részre van osztva.
Az egyik csoport az egyik nap megy iskolába,
a másik csoport a másik nap megy iskolába.
Az általános iskolák alsós osztályai
továbbra is rendesen, a tantermekben tanulhatnak.
Branko Ružić szerint ez a legjobb döntés
a tanulók és a tanügyi dolgozók számára is.
Branko Ružić a szerb oktatási miniszter.
Tanügyi dolgozó például a tanító, a tanár.
Hétfőtől az iskola zárt tereiben és
az iskola udvarában is kötelező lesz
maszkot viselni mindenkinek,
aki az iskola területén tartózkodik.
Január 12-e és 19-e között
összesen 3074 iskolás gyerek volt
koronavírusos beteg Szerbiában.


Ma van a Julián-naptár szerint újév első napja

A járványügyi helyzet miatt Szerbiában elmaradtak a közterületeken szervezett ünneplések, az ortodox újévet váró éjféli liturgiát azonban megtartották a belgrádi Szent Száva templomban.

A virrasztáson a hívek köszönetet mondtak Istennek mindenért, amit az óévben adott, és azért imádkoztak, hogy az új évben is segítsen nekik.
Az ortodox újév első napját kiskarácsonynak is nevezik, mivel ezen a napon érnek véget a karácsonyi ünnepségek.

Ma ünneplik a Julián-naptár szerint újév első napját az ortodox hívők.

Ma január 14-e, péntek van.
Szerbiában sok szerb ember ortodox hívő.
A koronavírus-járvány miatt Szerbiában elmaradtak
a közterületeken szervezett ünneplések.
Az ortodox újévet váró szentmisét
megtartották a belgrádi Szent Száva templomban.
Belgrád Szerbia fővárosa.
A misén a hívek köszönetet mondtak Istennek
mindenért, amit a 2021-es évben kaptak,
és azért, hogy az új évben is segítsen nekik.
Az ortodox újév első napját kiskarácsonynak is hívják,
azért mert ma fejeződik be
az ortodox karácsonyi ünnep.


Ingyenes tankönyvek a 2020/2021-es iskolaévben

A magyar nyelvű tankönyvek és főként a hiányuk minden évben megnehezíti a diákok, a szülők és a tanárok dolgát.

Ennek orvoslása érdekében a Magyar Nemzeti Tanács folyamatosan dolgozik a szerb nyelvű tankönyvek szakszerű fordításán. Az illetékesek reményei szerint az őszi tanévtől minden tankönyv a magyar ajkú diákok rendelkezésére áll majd. A februárban megjelent Tankönyvkatalógusba már bekerültek mindazok a tankönyvek, amelyek a következő tanévben a harmadikos és hetedikes tanulók számára készültek. Július elején egy újabb katalógus jelenik meg, amibe belekerül az összes többi könyv is, amit ősztől a tanulók használni tudnak majd.

Ingyenes tankönyvek a 2020-2021-es iskolaévben

Ingyenes tankönyveket kapnak a magyar nyelvű tanulók a 2020/2021-es iskolaévben.

A 2020/2021-es iskolaév
2020. szeptember 1-jén
kezdődik Szerbiában.
A magyar nyelvű tanulók
magyar nyelvű tankönyveket
fognak kapni
szeptember 1-jétől.
Magyar nyelvű tankönyvekből
sokszor nagy hiány van
Szerbiában.
Ezért a Magyar Nemzeti Tanács
szerb nyelvű tankönyveket
fordít át magyar nyelvre.
Magyar tankönyvekből
könnyebb tanulniuk
a magyar nyelvű tanulóknak.
A Magyar Nemzeti Tanácsban
dolgozó emberek
azt remélik,
hogy az őszi tanévtől
minden tankönyv
le lesz fordítva
magyar nyelvre.
Idén februárban
már kész volt
a tankönyvkatalógus,
amiből választani tudtak
a tanárok és a szülők is
magyar nyelvű tankönyveket
a 3.-os és a 7.-es diákok részére.
Július elején lesz kész
az újabb tankönyvkatalógus,
amiben már benne lesz
az összes magyar nyelvű
tankönyv, amiből
válogatni tudnak
a tanárok és a szülők is.


Támogatás az óbecsei Lurkóháznak

Az október 8-án megtartott óbecsei GasztroFeszt keretében jótékonysági akciót is tartottak, az így befolyt összegből az óbecsei Lurkóház működését támogatták a szervezők. A kezdeményezéshez a Sat-Trakt Kft. is csatlakozott.

Adományok érkeztek pénteken az óbecsei Lurkóházba. A 45 ezer dinár értékű termékeket az október 8-i óbecsei GasztroFeszt jótékonysági akcióján befolyt pénzből vásárolták meg a szervezők.
Bedleg Edvárd, szervező, GasztroFeszt, Óbecse: „Ebből alapvető háztartási szereket, eszközöket tudtunk vásárolni, illetve tartós élelmiszereket, amire igazából szükség van.”
Az adományozáshoz a topolyai Sat-Trakt vállalat is csatlakozott, nagyjából 20.000 dinárral.
Horvát Nikoletta, Sat-Trakt: „A Sat-Trakt örömmel segít a rászoruló gyermekeknek itt a Lurkóházban. Felelősségteljes cégként úgy érezzük, hogy szükség van arra, hogy minden rászorulónak segítséget nyújtsunk.”
A Lurkóházban a nevelők hátrányos helyzetű gyerekekkel foglalkoznak, akik amellett, hogy segítséget kapnak a tanulásban, itt étkezni is tudnak. A kicsik is nagyon örültek az adományoknak.
Éter Blanka, óbecsei Lurkóház házfelelőse: „Nagy segítség ez számunkra, nem győzöm hangsúlyozni minden alkalommal, hogy a ház csak adományokból tartja fenn magát. Ez az adomány több hónapig ellát bennünket, bőségesen érkezett élelmiszer, tartós termékek, tisztítószerek, és a Sat-Trakt jóvoltából kaptunk egy új mosdót is szekrénnyel.”
Az óbecsei Lurkóházban jelenleg van néhány üres hely, így az intézmény várja az érdeklődő családok jelentkezését.

Támogatás az óbecsei Lurkóháznak

Tegnap adományok érkeztek az óbecsei Lurkóháznak.

Tegnap november 3-a, péntek volt.
A Lurkóházban szegény sorsú gyerekekkel foglalkoznak.
A Lurkóházban tanulnak, játszanak
és ebédet is kapnak a gyerekek.
Az október 8-án megtartott óbecsei GasztroFeszten
jótékonysági akciót is tartottak.
Az akicóból összegyűjtött pénzből
az óbecsei Lurkóház működését támogatták a szervezők.
Összesen 45 ezer dinár értékű adományt kapott
az óbecsei Lurkóház.
Az adományozáshoz a topolyai Sat-Trakt vállalat is csatlakozott,
20.000 dináros összeggel.
Az óbecsei Lurkóház gyerekei nagyon örültek az adományoknak.
Az adományban élelmiszerek, tartós termékek,
tisztítószerek vannak,
és 1 új mosdó is érkezett szekrénnyel.
Erre az adományra nagy szüksége volt az óbecsei Lurkóháznak.
Az óbecsei Lurkóházban van még üres hely.
Így a Lurkóház várja az érdeklődő családok jelentkezését.


Halottak napja van

November 2-án az elhunyt szeretteinkre emlékezünk.

Ilyenkor meggyújtunk egy-egy gyertyát mindazokért, akik már nem lehetnek velünk, és felkeressük a temetőkben hozzátartozóink sírját. A katolikus egyház 998-ban határozott úgy, hogy halottak napját önálló ünneppé teszi.
Az ünnep Mindenszentektől való elkülönítésének célja az volt, hogy a hívek ne csupán az egyházi szentekről, hanem saját halottaikról is megemlékezhessenek egy külön ezért létrehívott ünnepnapon.

Halottak napja van

Ma november 2-a, szerda van.
Halottak napján az elhunyt szeretteinkről emlékezünk meg.
Ezen a napon gyertyát gyújtunk mindazokért,
akik már nem lehetnek velünk.
Ezen a napon felkeressük a temetőkben
hozzátartozóink sírját, ahova
virágot vagy koszorút viszünk.
Halottak napja a katolikus egyházban
önálló ünnepnapot jelent.


Tiodorović: Felejtsük el az újévi utazást!

Ne tervezzünk újévi utazást az idén, hívta fel a figyelmet Branislav Tiodorović járványügyi szakember a Blicnek nyilatkozva.

Annak ellenére, hogy a köztársasági válságstáb már a múlt kedden bevezetett szigorításokat és a héten még továbbiakat fognak, ezek hatását csak 10 nap vagy két hét múlva fogjuk majd érezni - tette hozzá a járványügyi szakember. Tiodorović kiemelte, a vírus jelen van és a védőoltás érkeztével sem tűnik el azonnal, lehetetlen ugyanis Szerbia teljes lakosságát egyidejűleg beoltani.
A válságstáb tagja szerint a járvány várhatóan a hónap végéig akár már enyhe csökkenést mutathat, decemberben pedig tovább lassulhat, de akkor is előfordulhatnak kisebb csúcsok, ezért javasolta azt, hogy a téli szünidőt februárról decemberre hozzák előre, ami így felöleli majd a katolikus és a pravoszláv karácsonyt is.
A belgrádi Arénában 80 beteget helyeztek el az éjjel, nyilatkozta Predrag Bogdanović koordinátor ma a közmédiának. Egy hónap alatt, amióta ismét Covid-kórházzá alakították át, az Arénában 1023 fertőzött volt, jelenleg 485 pácienst kezelnek, ami azt jelenti, hogy csaknem teljes kapacitással üzemel.
Vajdaságban 2117 új koronavírus-beteget regisztráltak a hétvégén.

Felejtsük el az újévi utazásokat!

Branislav Tiodorović azt mondta, hogy idén felejtsük el az újévi utazásokat.

Branislav Tiodorović
1 szerb járványügyi orvos.
Idén 2020. van.
A koronavírus-járvány miatt
ne tervezzenek az emberek
újévi utazást
az orvos szerint.
Keddtől még szigorúbb
korlátozásokat vezetnek
be Szerbiába.
Kedd november 24-e,
holnap lesz.
A szigorítások miatt
lelassulhat a koronavírus
terjedése, de ezt
csak 10 nap múlva
vagy 2 hét múlva
lehet majd érezni
az orvos szerint.
Branislav Tiodorović
azt mondta,
november végére
és decemberre csökkenhet
a koronavírusos betegek
száma az országban.
A betegek számának
csökkenése után is
jelen lesz a koronavírus,
ezért nem kell tervezni
külföldi utazásokat
újévre sem.
Branislav Tiodorović szerint
a koronavírus jelen
van és jelen lesz
a védőoltás érkeztével is.
A keddtől behozott
szigorításokról
itt lehet elolvasni
a könnyen érthető hírt:
https://pannonrtv.com/rovatok/szines/kek-hir-keddtol-ujabb-szigoritasok-szerbiaban


Szigoríthatnak Belgrádban

Elképzelhető, hogy szigorúbb intézkedéseket vezetnek be Belgrádban a koronavírus-járvány terjedésének megfékezése érdekében - jelentette ki a szerb főváros polgármestere.

Zoran Radojičić hozzátette, ezek a lépések összhangban lesznek a válságstáb által meghozott döntésekkel, az aktuális járványhelyzetet figyelembe véve. A válságstáb egyébként ma délelőtt 11 órától ülésezik. A fő téma pedig az esetleges harmadik járványhullám elleni fellépés lesz.
Belgrádban van a legtöbb újonnan igazolt fertőzött, tegnap a 120 újabb regisztrált eset közül 57 a szerb fővárosban volt.

Szigoríthatnak Belgrádban

Lehet, hogy szigorítások lesznek Belgrádban.

Belgrád Szerbia fővárosa.
Belgrádban újra
növekedett
a koronavírusos betegek száma.
A szigorításokat
azért akarják bevezetni,
hogy ne legyen újra
nagyon sok koronavírusos
beteg Belgrádban.
Tegnap 120 új
koronavírusos beteg
volt Szerbiában.
Tegnap október 6-a,
kedd volt.
A 120 új koronavírusos
beteg közül
57 beteg Belgrádban volt.
Még nem lehet tudni,
hogy milyen szigorításokat
vezethetnek be
Belgrádban.


Torkos csütörtök van - zsírosat kell enni

Ma van torkos csütörtök. Ez már a tegnap elkezdődött húsvéti 40 napos böjt része, illetve annak megszakítása. Ma szabad, sőt szinte kötelező húst enni. A praktikus cél a farsangi maradék elfogyasztása. Ezen a napon hagyományosan zsíros ételeket és fánkot készítenek, ugyanis húsvétig ez az utolsó alkalom a kiadós étkezésre.

Torkos csütörtök van

Torkos csütörtökön a keresztény emberek zsíros ételeket és fánkot esznek.

Azért esznek zsíros ételeket és fánkot a keresztény emberek, mert megkezdődik a húsvét előtti 40 napos böjt.
A húsvét előtti 40 napos böjt azt jelenti, hogy a keresztény emberek nem ehetnek semmilyen húst.
Keresztény ember az, aki Jézus Krisztusban hisz és hozzá imádkozik.
Torkos csütörtökkor az emberek sokat esznek, és utána 40 napig böjtölnek.
Péntektől, március 8-tól kezdődik a 40 napos böjt.
A 40 napos böjtkor sokat kell imádkozni, templomba járni és húst nem szabad enni.


Intenzív forgalom az utakon

Intenzív forgalom várható az utakon ma és a május elsejei munkaszüneti napokon, hétfőn és kedden Szerbiában – figyelmeztet a szerbia Autó-Motoros Szövetség.

Azt írják, arra kell számítani, hogy időnként a megszokottnál több jármű lesz az utakon, és ezekben a hullámokban csak lassabb haladás lehetséges, illetve dugók keletkezhetnek.
Szabadka belvárosában egyébként holnaptól türelmesebben kell vezetniük a sofőröknek. Május elsejétől, hétfőtől ugyanis megkezdődnek az új városháza melletti aluljáró felújítási munkálatai. Lezárják a járművek számára a városközpont irányából Palics felé tartó a jobb szélső sávot, valamint a gyalogos- és kerékpársávot. Ez a munkálatok első fázisa, amely a tervek szerint július 1-ig tart. Azután a teljes utat lezárják a szóban forgó helyen, várhatóan október elsejéig. A május elsejei ünnepek miatt egyébként az autópályák fizetőkapuinál egyelőre nincs fennakadás – a Szerbia Útjai Közvállalat legutóbbi információi szerint.

Mától részleges útlezárás Szabadkán

Részleges útlezárás van mától Szabadkán.

Ma május 1-je, hétfő van.
A Maksim Gorkij úti vasúti felüljárón végeznek
átépítési munkálatokat.
A tervek szerint az építés első fázisa július 1-ig tart.
Mától lezárták a járművek számára
a városközpont irányából
Palics felé vezető jobb szélső sávot,
valamint a gyalogjárdát és a kerékpársávot is.
Az útlezárás az új városházánál lévő autóbusz-megállótól
a Papp Pál utca sarkáig tart.
A munkálatok közé tartozik a meglévő vasúti sínek eltávolítása
és egy új átjáró építése.


Dr. Olivera Ostojić kiemelte, az említett korosztály is veszélyeztetett, valamint hordozója a koronavírusnak és emellett látható, hogy a védőoltás biztonságos.

Szerbiában is fontolóra veszik a 12 és 16 év közötti gyerekek koronavírus elleni oltását - nyilatkozta dr. Olivera Ostojić a Szerbiai RTV-nek. A belgrádi Dr. Dragiša Mišović gyermekklinika vezetője kiemelte, a gyermekorvosok is támogatják az oltakozást.
Hozzátette, az említett korosztály is veszélyeztetett, valamint hordozója a koronavírusnak és emellett látható, hogy a védőoltás biztonságos - mondta dr. Ostojić. Kiemelte, a belgrádi Dr. Dragiša Mišović gyermekklinika covid részlegén már egy hete nincs páciensük.
Hétfőn a Pfizer cég kérelmet nyújtott be a szerbiai gyógyszerügynökséghez, miután az Amerikai Egyesült Államok Élelmiszer- és Gyógyszerügyi Hivatala után az Európai Gyógyszerügynökség is zöld utat adott a Pfizer vakcinának a 12-16 éves gyermekek immunizálására.

A szerbiai gyermekorvosok támogatják a fiatalok oltását

A szerbiai gyermekorvosok támogatják a 12 és 16 év közöttiek oltását.

Az orvosok szerint a 12 és 16 év közötti
fiatalok is veszélyeztetettek a koronavírussal szemben.
Az orvosok szerint a 12 és 16 év közötti
fiatalok is a koronavírus elleni vakcinával
tudnak védekezni a koronavírus ellen.
Az orvosok szerint a védőoltások biztonságosak
a 12 és 16 év közötti fiatalok számára is.
Lehet, hogy hamarosan Szerbiában is
engedélyezve lesz a 12 és 16 év közötti fiatalok oltása.
Ez még csak terv.
A 12 és 16 év közötti fiatalok is
a Pfizer nevű koronavírus elleni vakcinát
kaphatnák meg az országban.


„Tiszteld a múltat, hogy érthesd a jelent, és munkálkodhass a jövőn.”

Ma van március 15-e, az 1848-49-es forradalom és szabadságharc kitörésének 174. évfordulója.

1848. március 15-én robbant ki Pesten az ifjúság által vezetett forradalom, nyitányát adva Magyarország másfél éves szabadságküzdelmének. A mai nap a nemzeti ünnep jegyében telik Budapesten. 9 órakor a nemzeti lobogó ünnepélyes felvonásával kezdődnek a központi programok Magyarországon, a Parlament előtt. Szintén a Kossuth Lajos téren lesz délután 3 órakor a díszünnepség, amelyen Orbán Viktor miniszterelnök mond beszédet. Ide csatlakozik majd a Békemenet is. A központi programok mellett országszerte tartanak különböző ünnepi rendezvényeket a hosszú hétvégén.
Vajdaság-szerte tartanak ma megemlékezéseket. A központi megemlékezés délelőtt 10 órakor kezdődött Magyarittabén. Az eseményt a helyi református templomban istentisztelet nyitotta meg. 11 órakor az alkalmi műsort és az ünnepi beszédeket követően a Kossuth-szobor koszorúzásával zárták a rendezvényt. A központi ünnepség a Jadran színpadon 19 órai kezdettel lesz. Magyarország kormánya nevében köszöntő beszédet mond Varga Judit, Magyarország igazságügyi minisztere, ünnepi beszédet pedig Pásztor István, a VMSZ elnöke. A haza becsületére címmel alkalmi műsort is láthat a közönség.
9:00 - Katonai tiszteletadás mellett felvonták a nemzeti lobogót a március 15-ei nemzeti ünnepen a magyar Országház előtt. A lobogót Áder János magyar köztársasági elnök és Kövér László házelnök jelenlétében, a Himnusz hangjaira a honvédség díszegysége vonta fel. Az eseményen közreműködött a központi katonazenekar és a lovas díszegység. Az eseményen részt vett a magyar kormány több tagja, továbbá az állami és katonai szervezetek és a diplomáciai testület képviselői.
A reggeli zászlófelvonást, valamint a 15 órakor kezdődő központi ünnepséget a Pannon Televízió, a 19 órakor kezdődő szabadkai ünnepséget pedig a Szabadkai Magyar Rádió is élőben közvetíti.

Ma van a magyar forradalom és szabadságharc emléknapja

Ma március 15-e van, vagyis az 1848-as és 1849-es forradalom és szabadságharc emléknapja.

Ma március 15-e, kedd van.
Március 15-én minden magyar ember
megemlékezik erről a napról.
Minden év március 15-e
ünnepet jelent a magyar emberek számára.
Ma Magyarországon nemzeti ünnep van.
A Szabadságharc 1848-ban kezdődött,
és 1849-ben lett vége Magyarországon.
1848 nagyon régen volt.
1848-ban a magyar fiatalok
forradalmat indítottak Magyarországon.
Forradalom idején az emberek
tüntetnek az utcákon.
Azért tüntettek a magyar fiatalok az utcákon,
mert abban az időben az emberek rosszul éltek
Magyarországon.
1848. március 15-én nagy forradalom
és harc tört ki Magyarországon.
A magyar emberek a szabadságukért harcoltak.
Március 15-én az egész világon
ünnepi programokat szerveznek
a magyar emberek a Szabadságharc alkalmából.
Ma Budapesten egész napos ünnepi programokat tartanak.
Budapest Magyarország fővárosa.
Vajdaságban is több településen ünnepi műsort
szerveznek a mai napon
a Szabadságharc és forradalom megemlékezése alkalmából.
Vajdaságban a központi megemlékezés
délelőtt 10 órakor kezdődik Magyarittabén.
A központi ünnepség pedig
Szabadkán, a Jadran színpadon este 7 órától kezdődik.
Ünnepi műsorokat láthat és beszédeket hallhat
ma este a közönség a Jadran színpadon.
A központi ünnepséget a Szabadkai Magyar Rádió
élőben közvetíti este 7 órától.


Véradás Magyarkanizsán

Az elmúlt időszakban Szerbia-szerte megcsappantak a vértartalékok.

Közel 30 véradó vett részt az önkéntes véradási akción ma délelőtt Magyarkanizsán. Cél az, hogy minél több személy felismerje a véradás fontosságát, és segítsen másokon.
Az elmúlt időszakban egyébként Szerbia-szerte megcsappantak a vértartalékok, az illetékesek felhívják a polgárok figyelmét, hogy aki csak teheti, segítsen.
A Szent Száva Szerb Amatőr Művelődési Egyesület székházában többen is várakoztak arra kedden délelőtt, hogy vért adhassanak. A résztvevők között volt olyan tapasztalt véradó is, aki már több évtizede jár az akciókra.
Gutási József, véradó, Magyarkanizsa: „Körülbelül harminc éve adok vért. Az egészség szempontjából is fontos. Én már annyira rendszeresen adok vért, hogy kívánja a szervezetem, hogy négy havonta, hat havonta adjak.”
A magyarkanizsai Vöröskereszt munkatársai elmondták, hogy a véradás 30-40 percet vesz igénybe az adatfelvétellel és a kivizsgálással együtt.
Hodik Erzsébet, magyarkanizsai elnök, Vöröskereszt: „A nyári periódusban továbbra is szükség van vérre, különösen mivel az utakon nagy a forgalom, és ilyenkor általában sok baleset történik. Emellett a betegek ellátására és a Transzfúziónak is szüksége van vérre. Mi a program szerinti, tehát az éves terv szerint mindig megszervezzük a véradást.”
A község területén legközelebb augusztus 7-én, Horgoson szervez véradást a helyi Vöröskereszt.

Nagyon fontos a véradás

Véradással emberi életeket tudunk megmenteni.

A kórházakban lehet vért adni.
Sok városban a Vöröskeresztben is lehet vért adni.
Szerbiában több véradónak kellene lennie.
Véradó ember az, aki elmegy vért adni, hogy segítsen a beteg embereken.
Az orvosok arra kérik az embereket, hogy menjenek el vért adni.
Magyarkanizsán ma volt önkéntes véradás.
Magyarkanizsa egy város Vajdaságban.
Ma június 18-a van.
30 ember ment el az önkéntes véradásra ma délelőtt Magyarkanizsán.
Önkéntes ember az, aki segít más emberen, és nem kér semmit a segítségért.
Volt olyan véradó, aki már 30 éve ad vért Magyarkanizsán.
A véradás 30 vagy 40 percig tart.
A 30 vagy 40 percben az ember adatfelvétele és kivizsgálása is benne van.
Adatfelvételkor kérik például az ember nevét, születési dátumát.
Kivizsgáláskor megnézik az orvosok, hogy az ember egészséges vagy nem.
Augusztus 7-én lesz véradás Horgoson.
A horgosi Vöröskereszt szervezi augusztus 7-én a véradást.


Harminc diák még tanácstalan, a többiek beiratkoztak

Befejeződött a diákok iratkozása a középiskolák első osztályába.

Szerbia-szerte csak 30 diák nem döntött még, hogy hol szeretné folytatni középiskolai tanulmányait. Nekik augusztusban lesz még egy utolsó lehetőségük az iratkozásra.
A diákoknak múlt hét csütörtökön és pénteken volt lehetőségük arra, hogy beiratkozzanak a középiskola első osztályába. Ezt az E-uprava portálon keresztül elektronikusan is megtehették.

Befejeződött az iratkozás a középiskolák 1. osztályába

Befejeződött a tanulók iratkozása a középiskolák 1. osztályába.

A tanulók múlt hét
csütörtökön és pénteken
tudtak beiratkozni
a középiskolák 1. osztályába.
Múlt hét csütörtök
július 9-e volt.
Múlt hét péntek
július 10-e volt.
Idén a tanulók
interneten keresztül is
be tudtak iratkozni
a középiskolákba.
Idén 2020 van.
Egész Szerbiában
csak 30 diák nem
tudja még, hogy melyik
középiskolába akar
beiratkozni.
A 30 tanuló még augusztusban
be tud iratkozni
a kiválasztott középiskola
1.osztályába.


Új járműveket kaptak vajdasági egészségházak

Tíz járművet biztosított a tartományi kormány a dialízissel leginkább érintett községek egészségházainak.

Ma Kevevára, Fehértemplom, Törökbecse, Kúla, Bács, Apatin, Zenta, Törökkanizsa, Nagykikinda és Zsablya egészségügyi intézményeinek igazgatói kapták kézhez a slusszkulcsokat az illetékes tartományi titkártól. Zoran Gojković elmondta, első alkalommal fordít a tartomány pénzt a vajdasági vesebetegek egészségügyi központokba való utaztatásra. Pillanatnyilag 1200 ilyen gyógyíthatatlan beteg van Vajdaságban. A tartományi kormány a járművek beszerzésére 38 millió dinárt fordított.

Új járműveket kaptak a vajdasági egészségházak

10 új járművet kaptak a vajdasági egészségházak.

Jármű például a mentőautó.
Egészségházakban az orvosok dolgoznak.
Egészségházakba a betegek mennek.
A 10 új jármű nagyon drága volt.
A 10 új járművet 10 vajdasági település egészségháza kapta.
A 10 új járművet a következő települések egészségházai kapták: Kevevára, Fehértemplom,
Törökbecse, Kúla, Bács, Apatin, Zenta, Törökkanizsa, Nagykikinda és Zsablya.
Az új járművek már nagyon kellettek a vajdasági egészségházaknak.


Mától előzetes regisztráció nélkül is felvehető a Pfizer és a Szputnyik V védőoltás

Mától előzetes bejelentkezés nélkül lehet felvenni a Pfizer-BioNTech koronavírus elleni védőoltást egész Szerbiában - közölte a szerb kormány kedden.
Szerdától az orosz Szputnyik V védőoltás is felvehető lesz regisztráció nélkül, elsőként Belgrádban és Újvidéken, a hét második felétől pedig Szerbia egész területén - áll a tájékoztatásban. A szerb állampolgárok mellett a Szerbiában élő külföldi állampolgárok is beoltathatják magukat.

Mától előzetes jelentkezés nélkül is felvehető a Pfizer és a Szputnyik V védőoltás

Mától előzetes jelentkezés nélkül is felvehető a Pfizer nevű és a Szputnyik V nevű koronavírus elleni védőoltás Szerbiában.

Ma április 21-e, szerda van.
A szerb állampolgárok és
a Szerbiában élő külföldi állampolgárok is
felvehetik előzetes jelentkezés nélkül
a Pfizer BioNTech vagy a Szputnyik V nevű
koronavírus elleni védőoltást.
Előzetes jelentkezés nélkül azt jelenti,
hogy nem kell előre az interneten vagy telefonon
jelentkezni a védőoltásra.
Mától egész Szerbiában felvehető
előzetes jelentkezés nélkül
a Pfizer BioNTech koronavírus elleni védőoltás.
Mától az orosz Szputnyik V védőoltás
Újvidéken és Belgrádban lesz
felvehető előzetes jelentkezés nélkül.
Holnaptól már az egész országban
felvehető lesz előzetes jelentkezés nélkül
a Szputnyik V koronavírus elleni védőoltás.
Holnap április 22-e, csütörtök lesz.


Szombaton már Szabadkán is elkezdik az önként jelentkezők oltását

Kezdődik az online jelentkezők koronavírus elleni oltása, először a 75 év felettiek kapják meg a vakcinát. Pénteken ezer főt oltanak be Belgrádban, szombaton pedig országszerte indul a kampány.

Holnap kezdik a koronavírus elleni vakcinák beadását az önkéntes jelentkezőknek Szabadkán. Azok az emberek közül kaphatják meg többen, akik erre önként jelentkeztek. Az Egészségügyi Minisztérium államtitkára szerint az észak-bácskai város mellett holnap már jut védőoltás Nagybecskerekre, Újvidékre, Kruševacra és Nišre. Dr. Mirsad Đerlek elmondta: a belgrádiak már ma hozzájuthatnak az oltáshoz. A fővárosban 10 órakor kezdődik a vakcináció. Az oltási terv szerint Szerbiában először a 75 év felettieket oltják, majd a 64 és 74 közöttiek kerülnek sorra.
Eddig mintegy 200 ezren jelentkeztek online a védőoltásra. A jelentkezők harmadának bármely vakcina megfelel, 38 százalékuk az orosz Szputnyik V-t, 31 százalékuk pedig a Pfizer-BioNTech-et szeretné
Holnap érkezik meg Szerbiába a koronavírus elleni kínai vakcina első szállítmánya. A Sinopharm gyógyszergyár oltóanyagának használatát az illetékes szervek egyelőre még nem engedélyezték Szerbiában, de ez várhatóan gyorsan megtörténik majd, és akár már vasárnap megkezdődhet az oltás. A kínai vakcinát a tervek szerint azok az egészségügyi dolgozók kapják meg, akik korábban úgy döntöttek, hogy ezt az oltóanyagot választják.

Szombaton már Szabadkán is megkapják a koronavírus elleni védőoltásokat azok, akik az interneten keresztül jelentkeztek rá.

Az e-Uprava internetes
oldalon lehet jelentkezni
a koronavírus elleni
védőoltásra Szerbiában.
Először az interneten
keresztül jelentkező
75 évnél idősebb emberek
kapják meg
Szabadkán a vakcinát.
Szombat január 16-a,
holnap lesz.
Belgrádban már ma
elkezdték a koronavírus
elleni védőoltásra
jelentkezők oltását.
Belgrádban 1000 ember
kapja meg ma
a koronavírus elleni
védőoltást.
Ma január 15-e,
péntek van.
Belgrád Szerbia fővárosa.
Szombaton, vagyis holnap
egész Szerbiában
elkezdődik a tömeges
vakcináció.
Tömeges vakcináció
azt jelenti, amikor
sok ember beoltatja
magát 1 országban.
Holnap megkezdődnek
az oltások Nagybecskereken,
Újvidéken, Kruševacon
és Nišben is.
A 75 évnél idősebb
emberek oltása után
a tervek szerint
a 64 és a 74 év
közötti emberek
kaphatják meg
a koronavírus elleni
vakcinát Szerbiában.
Eddig összesen
200.000 ember jelentkezett
az interneten keresztül
a koronavírus elleni
vakcinára az országban.


Drága mulatság lesz vezetés közben telefonálni

Mától egy héten keresztül ellenőrzi a rendőrség a mobiltelefonok használatát a sofőrök és a gyalogosok körében Szerbia-szerte és további 29 európai országban.

A nemzetközi közlekedésbiztonsági akció célja, hogy kiszűrjék azokat a járművezetőket, akik jogsértő módon használják vezetés közben mobiltelefonjukat, magyarán nem kihangosítón keresztül beszélgetnek, hanem a kezükben fogják a készüléket. Ellenőrizni fogják a mobilt használó gyalogosokat is, akik az úttesten való átkelés közben telefonálnak.
A vezetés közbeni mobiltelefon-használat 4-20-szorosára növeli a közlekedési baleset kockázatát, amivel ez a szabálysértés jelenleg az egyik legkomolyabb közlekedésbiztonsági probléma, írja a belügyminisztérium Instagram oldalán.

Szigorú büntetés a vezetés közbeni telefonálásért

Mától szigorúan ellenőrzi a rendőrség a mobiltelefonok használatát a sofőröknél.

Mától szigorúan ellenőrzi a rendőrség
a mobiltelefonok használatát a gyalogosoknál is.
Ma október 9-e, hétfő van.
Egész Szerbiában és még 29 európai országban
szigorúan ellenőrzi a rendőrség a mobiltelefonok használatát
a sofőröknél és a gyalogosoknál is.
Mobiltelefont nem szabad használni vezetés közben.
Nem szabad használni mobiltelefont
a gyalogosoknak sem, amikor az úton haladnak át.
A szigorú ellenőrzést vasárnapig tartja a rendőrség.
Vasárnap október 15-e lesz.
A kihangosítón keresztül szabad telefonálni
közlekedés közben is.
Vezetés közben nem szabad a kézben fogva használni a telefont.
Ezért komoly büntetést kapnak a sofőrök és a gyalogosok is.
A vezetés közbeni mobiltelefon-használat miatt
nagyon sok baleset történik az utakon.
Vezetés közben az útra figyeljünk, és ne a telefonra!


Nem lesznek új korlátozások az ünnepek alatt

Nem lesznek további korlátozások az ortodox húsvét és a május elsejei ünnepek alatt Szerbiában - erről döntött ülésén a köztársasági válságstáb.

Azonban fontos, hogy a közelgő ünnepek alatt is betartsuk a koronavírus terjedését megelőző óvintézkedéseket - hívta fel a figyelmet az ülés után Branislav Tiodorović.
A járványügyi szakember hozzátette, továbbra sem szabad elengednünk magukat. Mindent meg kell tennünk annak érdekében, hogy a fertőzöttek száma ne emelkedjen - szögezte le az epidemiológus.
Május első felében már lehetséges, hogy lépésről lépésre megnyitják a most még zárva tartó helyeket - magyarázta a válságstáb tagja.

Nem lesznek új szigorítások az ünnepek idején

Nem lesznek új szigorítások az ortodox húsvét és a május elsejei ünnepek idején Szerbiában.

Erről a szerbiai válságstáb döntött.
A szerbiai válságstáb felhívja az emberek
figyelmét, hogy az ünnepek idején is
nagyon fontos betartani a koronavírus elleni
óvintézkedéseket.
Ilyen óvintézkedés a maszk viselete
és az emberek közötti távolságtartás.
Május 15-ig várhatóan engedélyezni fogják
a most még zárva tartó helyek munkáját is.
Jelenleg nem dolgozhatnak a kávézók és
az éttermek zárt részei Szerbiában.


Hatezer szerbiai gyermek él a szülei nélkül

Szerbiában minden hatodik gyerek kerül nevelőszülőkhöz, vagy gyermekotthonba – derül ki a Szociális Védelmi Intézet legfrissebb adataiból.

Jelenleg hatezer kiskorú él a szülei nélkül, többségük hat és tizennégy év közötti. Ez a szám évről-évre növekszik, annak ellenére, hogy a születési arány egyre csökken. Főként rossz anyagi körülmények között élő családok mondanak le a gyerekükről. A második leggyakoribb ok, ha a gyermek szellemi fogyatékossággal jött a világra. Sok esetben akkor is otthonba kerül a gyerek, ha a szülei elhunytak – áll a felmérésben. Az állam tavaly mintegy 3,5 milliárd dinárt különített el a nevelőcsaládok számára, ezzel ösztönözve a családokat, hogy nevelőszülők legyenek.

Nagyon sok gyermek él szülei nélkül Szerbiában

6000 szerbiai gyermek él szülei nélkül Szerbiában.

6000 gyermek nagyon sok gyermeket jelent.
Szerbiában minden 6. gyermek kerül nevelőszülőhöz vagy gyermekotthonba.
A 6000 gyermek mind kiskorú.
Kiskorú gyermek az, aki nincs 18 éves.
A 6000 gyermek közül a legtöbb 6 és 14 év közötti.
Évről-évre több gyermek él a szülei nélkül Szerbiában.
Több gyermek él a szülei nélkül, pedig kevesebb gyermek születik Szerbiában.
Ez nagyon rossz adat.
Főleg a szegény családok mondanak le a gyermekeikről.
Főleg a szellemi sérült gyermek szülei mondanak le a gyermekről.
Szellemi sérült gyermek ugyanolyan gyermek, mint mindenki más.
A szellemi sérült ember lassabban tanul meg dolgokat.
A szellemi sérült ember is tud és szeret tanulni.
Az a gyerek is gyermekotthonba kerül, akinek meghaltak a szülei.
Szerbia sok pénzzel támogatja a nevelőszülőket.
A nevelőszülőnek szeretnie és segítenie kell a hozzájuk kerülő gyermeket.


Kevesebben mennek el Szerbiából

Mérséklődött az elvándorlás - mondja a demográfiáért felelős szerb tárca nélküli miniszter. Slavica Đukić Dejanović szerint minimálisan ugyan, de javultak a mutatók.

Rámutatott, egyre többen döntenek Szerbiában úgy, hogy három gyereket vállalnak, és egyre kevesebben maradnak egynél. Hozzátette: a népesség növekedését célzó intézkedéseknek legalább 10 évre van szükségük ahhoz, hogy eredményt hozzanak. Szerbiát egyébként évente hivatalosan 15-16 ezer ember hagyja el, de reálisan 40 ezer fölött is lehet a szám. Egy nemrégiben készült kutatás rámutat, hogy az ország lakosságának 22 százaléka szeretne külföldre költözni, a fő motivációt pedig a magasabb életszínvonal és fizetés jelenti.

Kevesebb ember költözik el Szerbiából

A miniszter azt mondta, kevesebb ember költözik el Szerbiából, mint régen.

A miniszter egy politikus, aki az emberek dolgaival foglalkozik.
Szerbiában sok családban van három gyerek.
Régen nem volt sok családban három gyerek.
Szerbiában most kevés családban van egy gyerek.
Régen több családban volt egy gyerek.
Szerbiában egyre nagyobbak a családok.
Ha nagy a család, sok ember él az országban.
A sok ember jó, mert akkor dolgoznak a gyárak, van óvoda, iskola.
A politikusok szeretnék, ha Szerbiában több ember lenne.
Egy országban sok politikus van.
A politikusok szerint 10 év múlva lesz több ember Szerbiában.
Szerbiából egy évben nagyon sok ember költözik el másik országba.
Az emberek azért akarnak elköltözni másik országba, mert ott jobb élni és több a fizetés.
A fizetés az a pénz, amit az ember a munkahelyén kap.


Pünkösdhétfő van

Pünkösdkor a Szentlélek kiáradását ünnepeljük. Ez egyben az első keresztény gyülekezet megalakulásának ünnepe. Az igaz hit eléréséért és megtartásáért szól ilyenkor az ima.

Ez a pünkösdvasárnap fő ünnepet követő nap. Pünkösdkor ünnepli a kereszténység a Szentlélek eljövetelét, az egyház születésnapját. Ez a húsvét és a karácsony után a harmadik legnagyobb keresztény ünnep.
A húsvéttal együtt mozgóünnep, akárcsak a pünkösdvasárnap. A pünkösdhétfő a húsvétvasárnaptól számított 50. napon van. Legkorábbi dátuma május 11-e, a legkésőbbi pedig június 14-e.
A liturgiában karácsony és húsvét másnapjának mintájára megült, nem parancsolt ünnep. Habár pünkösdhétfő a zsinati liturgiareform bevezetése óta már nem külön egyházi ünnep, számos országban – 1993 óta Magyarországon is – ünnep és munkaszüneti nap.
Dolinszki Áron evangélikus lelkész: „Pünkösd ünnepén mi is a Szentlelket kérjük a mi szerető mennyei atyánktól, hogy adja nekünk az ő szentlelkét gazdagon, hogy ezáltal mi is el tudjunk jutni az igaz hithez, az igaz szeretethez és a reménységhez, mindvégig meg tudjunk abban a hitben állni, amelyet a mi megváltó Urunk, Jézusunk szeretne, és akarata szerint, hogy ebben a hitben megmaradjunk, hogy csak őt kövessük, és hogy ő legyen a mi számunkra az egyedüli megváltó, aki által el tudunk jutni az örök életre.”

Pünkösdhétfő van

Ma van pünkösdhétfő, a pünkösdvasárnap fő ünnepet követő nap.

Ma június 6-a, hétfő van.
Pünkösdkor ünnepli a kereszténység
a Szentlélek eljövetelét.
Pünkösdkor ünnepli a kereszténység
az egyház születésnapját.
Pünkösd a húsvét és a karácsony után
a harmadik legnagyobb keresztény ünnep.
A pünkösdhétfő a húsvétvasárnaptól
számított 50. napon van.
Pünkösd legkorábbi dátuma május 11-e.
Pünkösd legkésőbbi dátuma június 14-e.
Ez azért van, mert pünkösdhétfő,
pünkösdvasárnap és húsvét is mozgóünnep.
Mozgóünnep azt jelenti, hogy nem mindig
ugyanarra a dátumra esik az ünnep.
Pünkösdhétfő nem külön egyházi ünnep,
de több országban, például
Magyarországon is ünnep és munkaszüneti nap a mai.


Vakvezető kutyával be lehet menni a nem kutyabarát éttermekbe is

Nem engedtek be egy látássérült személyt vakvezető kutyájával Szabadka egyik ismert vendéglátóipari létesítményébe.

A férfi a helyi ombudsmani hivatalhoz fordult, akik megvizsgálták az ügyét. Közleményükben azt írják, véleményük szerint az üzemeltető nem ismerte azt a jogszabályt, miszerint a fogyatékkal élő személyeknek vakvezető kutya segítségével történő mozgására vonatkozó jogokat a közösségi közlekedésben, a közterületeken, a közhasználatú épületekben és munkavégzésre szolgáló terekben biztosítja. Ez vonatkozik többek között a vendéglátóipari létesítményekre is. Az említett törvény emellett pénzbírságot ír elő rendelkezéseinek be nem tartása esetén.

A látássérült emberek a vakvezető kutyáikkal is bemehetnek az éttermekbe

Nem engedtek be egy látássérült személyt a vakvezető kutyájával Szabadka egyik ismert vendéglátóhelyiségébe.

Látássérült ember a gyengén látó ember
vagy a vak ember.
A vak emberek közlekedésében
és tájékozódásában a vakvezető kutyák segítenek.
A látássérült embereknek joguk van
a vakvezető kutyájukkal részt venni
a tömegközlekedésben, közterületeken,
a munkahelyen és a vendéglátóhelyeken is.
Tömegközlekedési eszköz például a busz, a vonat, a villamos.
Közterület például a buszmegálló, a park.
Vendéglátóhely például az étterem, a kávézó, a pizzéria.
Törvény szerint a vakvezető kutyát is
be kell engedni mindenhova a látássérült gazdájával.
Aki ezt a törvényt nem tartja be, pénzbírságot kap.
Az ismert szabadkai étteremben valószínűleg
nem ismerték ezt a törvényt,
és azért nem engedték be a vakvezető kutyát
a látássérült gazdájával.


A pravoszláv karácsony második napja

Ilyenkor a barátokhoz, a keresztapákhoz, a szomszédba látogatnak el az ortodox hívek, vendégségbe mennek és vendégeket fogadnak az emberek.

Három napig tart a karácsony megünneplése. A hagyományok szerint az otthonokat nem takarítják, főleg nem seprővel.
A legörömtelibb ortodox ünnep első napja a karácsony, a második a Szent Szűzanyának szentelt Istennap, a harmadik pedig Szent István napja. A templomokban a Szent Szűzanya tiszteletére gyűlnek össze, a néphitben pedig a megbékélés és a jó cselekedetekre való emlékezés napja ez. Isten napja vagy a középső napnak nevezik, ünnepélyesen töltik, egyetértésben, barátságban, kegyelemben.
Ha valaki az ajtón kopogtat, semmiképp sem szabad visszafordítani, hanem meg kell szépen vendégelni. Az éneklés szokása is néhol megmaradt, amikor maskarába öltözött fiatalok járják a házakat egészséget és jólétet kívánnak az otthoniaknak. Egyesek kólóznak, mások díszes lovas versenyeken úgymond "fogócskáznak" Jézussal. A menyasszonyok szülőföldjüket látogatják meg, és maradnak pár napig. Az ünnepkör január 14-ig tart.

A pravoszláv karácsony második napja van

Ma van a pravoszláv karácsony második napja.

Ma január 8-a, vasárnap van.
Ezen a napon a barátokhoz, a keresztapákhoz,
a szomszédba látogatnak el
az ortodox hívek.
Ezen a napon vendégségbe mennek
és vendégeket fogadnak az ortodox hívek.
Szerbiában sok lakos ortodox hívő.
Három napig tart a karácsony megünneplése.
Az ortodox karácsonyhoz több népszokás is tartozik.
Az egyik ilyen, hogy az otthonokat nem takarítják,
főleg nem seprővel.
A templomokban ma a Szent Szűzanya tiszteletére
gyűlnek össze a hívek.
A mai nap a megbékélés
és a jó cselekedetekre való emlékezés napja.
A mai napot Isten napjának
vagy a középső napnak nevezik
az ortodox karácsonyt ünneplők.
A karácsonyi ünnepkör január 14-ig tart
az ortodox hívek számára.


„Koronavírusra utaló tünetekkel ne menjen a gyerek iskolába”

Ne menjenek azok a gyerekek iskolába, akik bármilyen koronavírusra utaló gyanús tünettel rendelkeznek - erről beszélt ma dr. Branislav Tiodorović a Szerbia RTV-nek.

Az epidemiológus szerint járvány a középiskolások körében terjed a legjobban, mivel ők több felé mennek, sokkal többet kommunikálnak. Kávézókba és különféle rendezvényekre járnak.
Dr. Branislav Tiodorović, epidemiológus: „Nagyon fontos elmondani, hogy emlékeztetni kell a szülőket és a pedagógusokat a gyermekek felkészítésére. Figyelmet kell fordítani azokra a családokra, akiknek bármi okuk van a tesztelésre, esetleg fertőzött az egyik családtag, vagy csak a fertőzés gyanúja áll fenn, hogy ezek a gyerekek ne menjenek az iskolába, amíg nem kapják kézhez az eredményt. Ez talán mindenkinek világos.”

Dr. Branislav Tiodorović azt mondta, hogy ne menjen iskolába az a gyerek, akinek koronavírusra utaló tünetei vannak.

Dr. Branislav Tiodorović
1 szerb járványügyi orvos.
Koronavírusra utaló tünet
például a tüsszentés,
a köhögés, a láz.
Ha a gyerek tüsszög,
köhög vagy láza van,
akkor a szülő
ne vigye iskolába
a gyereket.
Ilyenkor orvoshoz kell
vinni a gyereket.
Ha a gyerekről
kiderül, hogy koronavírusos
és úgy ment iskolába,
akkor lehet, hogy más
tanuló is elkapta
a koronavírust.
A járványügyi orvos
azt is mondta,
hogy legtöbben
a középiskolások közül
kapják el a koronavírust.
A középiskolások
több helyre járnak,
mint például kávézóba,
ahol nagyobb az esély,
hogy elkapják a betegséget.
A járványügyi orvos szerint
fontos betartani
az óvintézkedéseket.
Ilyen óvintézkedés
a maszk viselete,
a gyakori kézmosás
és kézfertőtlenítés
vagy a távolságtartás.


A járvány terjedésének meggátlása az oktatási szünet célja

Jó döntés született a dél-szerbiai diákok szünetének meghosszabbításával az influenzajárvány miatt - jelentette ki Mladen Šarčević.

A szerb oktatási miniszter szerint a járvány még mindig nem érte el az erős terjedési szintet, azonban egyre több influenzás beteget regisztrálnak. A tárcavezető leszögezte, a cél az, hogy meggátolják a vírus terjedését. A miniszter azt javasolta, hogy az oktatási intézmények kombinálják a rendelkezésre álló lehetőségeket az elmaradt órák pótlására, hogy ne kelljen az elkövetkező időszakban minden nap a tanítási időn kívül is az iskolában maradni. A tárcavezető előzetesen két munkaszombat beiktatását helyezte kilátásba.

Egész Szerbiában szünetel a tanítás

Egész Szerbiában szünetel a tanítás az influenzajárvány miatt.

Február 21-ig szünetel
a tanítás egész Szerbiában.
Szünet idején nincs tanítás
az iskolákban.
Azért szünetel a tanítás
egész Szerbiában,
mert influenzajárvány van.
Influenzajárványkor nagyon sok
az influenzás beteg.
Az iskolákban is nagyon sok
influenzás tanuló volt.
Az influenzás beteg tüsszög,
fáj a torka, köhög, és magas láza van.
Azért szünetel a tanítás,
hogy ne kapja el még több tanuló
az influenzát.


Idén tizenötezer nyugdíjas mehet ingyen gyógyfürdőbe

A nyugdíjasok az ingyenes gyógyfürdői szolgáltatást a Köztársasági Nyugdíj- és Rokkantbiztosítási Alap terhére vehetik igénybe.

A nyugdíjpénztár meghirdette pályázatát az idősek ingyenes gyógyfürdői kezelésére, a jelentkezési határidő március 2-a. A jogosult felhasználók előzetes ranglistáját március végén teszik közzé.
Az idei támogatásra 600 millió dinárt különítettek el, de az Alap bejelentette: törvénymódosítást kezdeményeztek, hogy a költségvetésüknek ne a 0,1, hanem a 0,5 százalékát fordíthassák erre a célra, ezért jövőre már több mint egymilliárd dinár jut majd a nyugdíjasok gyógyfürdői kezelésére, ezzel együtt többen használhatják majd ezt a támogatást.

Idén is mehetnek ingyen gyógyfürdőbe a nyugdíjasok

Idén 15 ezer nyugdíjas mehet ingyen gyógyfürdőbe Szerbiában.

Az ingyen gyógyfürdőre való jelentkezés
március 2-ig tart.
Az ingyenes gyógyfürdőt a Köztársasági Nyugdíj-
és Rokkantbiztosítási Alap szervezi meg
a szerbiai nyugdíjasok számára.
Március végén teszik közzé
az előzetes ranglistát arról, hogy kik azok a nyugdíjasok,
akik mehetnek ingyen gyógyfürdőbe.
Idén még több nyugdíjas jelentkezhet
az ingyen gyógyfürdőbe, mint a korábbi években.


Szigorúan ellenőrzik a maszkviselést

Leghamarabb november tizedikétől róhatnak ki helyszíni bírságot a kommunális rendőrök azokra, akik nem viselnek maszkot.

Eddig a szanitáris felügyelőség munkatársai végezték az ellenőrzéseket, belőlük azonban mindössze 140 van az egész ország terültén. Kommunális rendőrből csak Belgrádban 370 van, így jelentős erősítést kapnak a felügyelőség dolgozói. Azok a személyek, akik nem viselnek maszkot zárt térben, 5 ezer dináros büntetésre számíthatnak, ha azonban a csekket nyolc napon belül befizetik, csak 2500 dinár a bírság. A járványügyi előírások megszegésére kiróható pénzbírság magánszemélyek esetén 50-150 ezer, jogi személyek esetén pedig 50-500 ezer dinárig terjedhet.

Szigorúan ellenőrzik a maszkviselést

November 10-től még szigorúbban ellenőrzik a maszkviselést Szerbiában.

November 10-től
a kommunális rendőrség
megbüntetheti azt
az embert, aki nem
visel maszkot
zárt térben.
November 10-e
jövő kedd lesz.
Maszkot kötelező
viselni például
a boltokban,
a bankokban,
a postán, az üzletekben.
Ahol kötelező
a maszkviselés,
ott a bejáratnál
képen mutatja.
A kommunális rendőrség
november 10-től
helyszíni bírságot
adhat annak,
aki nem viseli
kötelező helyen
a maszkot.
Azok az emberek,
akik nem viselnek
maszkot zárt térben,
5000 dináros
büntetést kaphatnak.
Ha az ember
8 napon belül kifizeti
a büntetést, akkor
az 5000 dinárnak a felét,
vagyis 2500 dinárt
kell kifizetni.
Azok a magánszemélyek,
akik nem tartják be
a járványügyi előírásokat,
azok 50 ezer dinártól
150 ezer dinárig
kaphatnak pénzbüntetést.
Azok a jogi személyek,
akik nem tartják be
a járványügyi előírásokat,
azok 50 ezer dinártól
500 ezer dinárig
kaphatnak pénzbüntetést.
Jogi személy például
a kávézó vagy
az étterem tulajdonosa.


Doroszló-Szentkúti Búcsú - kicsit másképp

Kedden tartják a Doroszló-Szentkúti Búcsút. A búcsúra évről évre tömegesen látogatnak el a hívek, az idei rendezvény azonban a járványhelyzet miatt más lesz.

Holnap, a Kisboldogasszony főbúcsú előestéjén 15 órától már gyónási alkalom lesz, míg 18 órától lesz az Előesti szentmise és körmenet a szentkúti forrásig, ezt követően pedig rózsafüzér imádság lesz. A holnapi szentmisét a Pannon Televízió élőben közvetíti. Másnap, kedden, a búcsú napján már reggel 8 órától lesz gyónási lehetőség a kegyhelyen, és 10 órától tartják az ünnepi szentmisét a szabadtéri oltárnál, majd azt követően szentségi körmenet lesz a szentkúti forrásig, továbbá szentségi áldás is. A keddi szentmisét is élőben közvetíti a Pannon Televízió, így a hívek otthonról is követhetik a misét. Mindenkit, aki ellátogat a kegyhelyre arra kérnek az illetékesek, hogy tartsa be a kötelező óvintézkedéseket.

Kedden lesz a Doroszló-Szentkúti Búcsú

Kedden lesz megtartva a Doroszló-Szentkúti Búcsú.

Kedd szeptember 8-a,
holnap lesz.
Doroszló 1 falu Vajdaságban.
A keresztény hívők
kedden ünneplik
Kisboldogasszony főbúcsúját.
A Doroszló-Szentkúti
búcsúra minden évben
nagyon sok hívő megy
imádkozni.
Idén a koronavírus-járvány miatt
kevesebb hívő lesz
a Doroszló-Szenkúti búcsún.
Idén 2020 van.
Ma lesz megtartva Doroszlón
a Kisboldogasszony főbúcsú
előestéje.
Ma szeptember 7-e,
hétfő van.
Ma délután 3 órakor
gyónási lehetőség lesz
Doroszlón, a Szentkúton.
Ma este 6 órakor lesz
az Előesti szentmise
és körmenet
a szentkúti forrásig,
utána rózsafüzér imádság lesz.
A mai szentmisét
este 6 órától
élőben lehet nézni
a Pannon Televízióban.
Kedden lesz Kisboldogasszony
főbúcsú napja.
Kedden reggel 8 órától is
lesz gyónási lehetőség
Doroszlón, a Szentkúton.
Az ünnepi szentmisét
kedden, délelőtt 10 órától tartják.
Az ünnepi szentmise
a szabadtéri oltárnál lesz
megtartva.
Az ünnepi szentmise után
körmenet lesz
a szentkúti forrásig.
A szentmisét is
meg lehet nézni élőben
a Pannon Televízióban
kedd délelőtt 10 órától.
A hívek így otthonról is
tudják nézni a szentmisét,
és otthonról is tudnak
imádkozni Kisboldogasszony
főbúcsú napján.
Mindenki, aki ellátogat
a Doroszló-Szentkúti Búcsúra,
annak kötelező lesz
betartani a koronavírus elleni
óvintézkedéseket.
Ilyen például
a maszk viselése,
a kézfertőtlenítés,
és a távolságtartás.


A tervek szerint karácsonyig 18.858 vajdasági magyar gyerek kapja meg a mintegy 260 euró értékű támogatást.

A CMH kézbesíti a Szülőföldön magyarul támogatásról szóló értesítéseket a postai dolgozók sztrájkja miatt - jelentette be közösségi oldalán Juhász Bálint. A Vajdasági Magyar Szövetség Intézőbizottságának elnöke részletezte, a szülők a Támogató értesítésének birtokában az OTP Bankban tudják felvenni a megnövelt oktatási-nevelési támogatást.
A CMH e-mailben vagy telefonon tájékoztatja azokat a családokat, akik átvehetik a dokumentumot ugyanott, ahol a támogatási kérelmeiket leadták.
Bús Ottó, a CMH-irodák koordinátora: „A postás sztrájk miatt némi gubanc keletkezett, ezért a mai napon úgy döntöttünk, hogy mi önerőből próbáljuk meg eljuttatni az értesítő leveleket a támogatottakhoz. Magyarra fordítva, ahol a pályázatot a szülő beadta, ott tudja majd a támogató okiratot átvenni. Azt tervezzük, hogy e-mailben, illetve telefonon keresztül fogjuk majd értesíteni a szülőket, hogy mikortól, mikor vehetik át a támogató okiratokat. El kellene kerülni azt, hogy mindenki egy nap, egy időben jusson hozzá a dokumentumhoz.”

A CMH küldi az értesítést a Szülőföldön magyarul támogatásról

A tervek szerint karácsonyig több mint 18 ezer vajdasági magyar gyerek kapja meg a támogatást.

A postai dolgozók sztrájkja miatt a CMH küldi ki
a Szülőföldön magyarul támogatásról szóló értesítéseket.
A szülők a Támogató értesítéséssel tudják felvenni
a pénzt az OTP Bankban.
A támogatást az idei évben megnövelték.
A CMH e-mailben vagy telefonon értesíti azokat a családokat,
akik átvehetik az értesítést.
Ezeket az értesítéseket ugyanott kell felvenni,
ahol a támogatási kérelmeiket leadták.
Azok az óvodások, általános és középiskolások
vagy felsőoktatásban részt vevő tanulók kapják meg
a Szülőföldön magyarul támogatást,
akik szülőföldjükön magyarul
vagy részben magyar nyelven végzik tanulmányaikat.


Az ajtón kopogtat az allergiaszezon

Lassan, de biztosan a nyakunkon az allergiaszezon. Sokaknak megnehezíti az életét ez az időszak. Hogy könnyebben átvészeljék, a szakemberek azt tanácsolják, hogy a pollenre érzékenyek már most kezdjék el használni az allergia-elleni készítményeket.

A zentai Romakov Boros Csilla a pollenre, valamint a szobaporra is allergiás. Az ezzel járó tünetek március elejétől egészen november végéig megnehezítik a hétköznapjait. Leggyakoribb tünetei a szem- és orrfolyás, emellett a fülfájás, amelyeket különféle készítményekkel igyekszik enyhíteni: „Az utóbbi időben kapok egy olyan injekciót, amit igazából évente kilencszer szabad felvennem. Ez az, ami mostanában hat, emellett két fajta pumpám van, amelyeket napi szinten hordok magammal, és ezek segítenek átvészelni ezt az időszakot.”
A szakember elmondta, hogy a levegő szennyezettsége az egyik fő oka annak, hogy sokan szenvednek allergiától. Emellett a hajlam is sokat számít. Hozzátette, az allergia tulajdonképpen az immunrendszerünk védekező reakciója.
Dr. Jung-Németh Erzsébet, általános orvos, Egészségház, Zenta: „Lehet némileg készülni, a gyógyszerek szedését már megkezdhetjük, még mielőtt megjelennek a pollenek a levegőben. Ezek antihisztaminok. Régebben álmosítóak voltak ezek az anyagok, manapság már modernebb szerek vannak, amelyek kevésbé okoznak álmosságot és levertséget.”
Az orvos azt tanácsolja, hogy már ideje elkezdeni az előbb említett szerek használatát, hogy minél könnyebben vészeljék át az érzékenyek az allergiaszezont.

Kezdődik az allergiaszezon

Lassan, de elkezdődik az allergiaszezon térségünkben is.

Allergiás lehet az ember például
a porra vagy tavasszal a növények pollenjére.
Pollen virágport jelent.
Az allergiás ember tüsszög,
folyik az orra, viszket a szeme.
Az allergiás időszak sok embernek
megnehezíti az életét.
Sok allergiás ember márciustól
november végéig érzi
az allergia miatti szenvedést.
Az orvosok azt tanácsolják, hogy
a pollenre érzékeny emberek,
már időben kezdjék el használni
az allergia-elleni készítményeket.
Allergia-elleni készítmény például
a különböző gyógyszerek,
injekciók és teák.
Az orvosok azt mondják, hogy
a szennyezett levegő miatt is
kialakulhat sok embernél az allergia.
A szennyezett levegő piszkos levegőt jelent.
A szennyezett levegő nem jó
az ember egészségére.
Az orvosok a pollenre allergiás
embereknek azt tanácsolják,
hogy az allergiás időszakban
kevesebbet legyenek a szabadban,
kevesebbet szellőztessenek,
és gyakran mosakodjanak meg
tiszta vízzel.


Jövő hétfőn indul a kisérettségi

A vizsgát az általános iskolákban egy időpontban írják országszerte, az elmúlt hetekben bejelentett bombariadók azonban komolyabb felkészülésre sarkallták az oktatási és a belügyminisztérium munkatársait.

Szorgosan készülnek a szabadkai Széchenyi István Általános Iskola nyolcadikosai a jövő heti kisérettségire. Dudás Árpád úgy érzi, a matematika jelent számára kevesebb nehézséget: „Három része lesz a kisérettséginek, egy magyar, matek, és egy kombinált. A kombinált biológia, történelem, földrajz, fizika, kémia. Mindegyikből volt egy óra minden héten.”
A diákok munkáját nemcsak a mostani bombariadók, de hónapokkal ezelőtt a koronavírus-járvány is nehezítette.
Nyers Bakó Lea, tanuló: „Nagyon sokat felejtettünk, de lényegében ugyanolyan tempóban tudtunk készülni, mint az előttünk lévő nyolcadikosok. Szóval szerintem ez így jó volt.”
A szabadkai Széchenyi István Általános Iskolában 110 nyolcadikos tanuló fejez idén, közülük 38-an magyarul, 72-en pedig szerb nyelven tanultak.
Szabó Szőke Izabella, pszichológus, Széchenyi István Á.I., Szabadka: „Tavaly az egész iskolaév úgy zajlott, hogy egy nap iskolában voltak, egy napot pedig otthonról tanultak, úgyhogy ez azoknál a tanulóknál, akik az otthoni tanulást nem vették komolyan, okozott kieséseket. Most a nyolcadik osztályban az órákon és a felkészítőkön is pótolni kellett ezeket a hiányosságokat.”
A tanárok már február végén elkezdtek felkészítő órákat tartani, heti egy órában, az elmúlt két hétben ez heti háromra növekedett.
Király Noémi, magyartanár, Széchenyi István Á.I., Szabadka: „A kombinált oktatásnak sajnos ez az egyik hátránya, hogy valahogy a tudás, bár abban a pillanatban jónak tűnt, elég gyorsan kikopott belőlük, úgyhogy itt a nyolcadik osztályban és főleg a felkészítők megléte óta arra törekedtünk, hogy minél jobban átismételjük azt, amit a korábbi években tanultak.”
Az utóbbi hetekben több vajdasági iskolában is bombariadó volt. Most külön tervvel készülnek az illetékesek az ilyen esetre.
Vicsek Annamária, oktatási államtitkár, Szerbia: „Az iskolák számát csökkentik, tehát operatív tervet hozott meg a minisztérium, arra vonatkozóan, hogy mely iskolákban fog gyakorlatilag lebonyolódni a záróvizsga. Ez azért fontos, mert a belügyminisztérium munkatársait fogják bevonni, hogy még véletlenül se történjen meg az, hogy a bombariadó miatt legyen a gyerekek vizsgája veszélyeztetve.”
Amennyiben egy intézményben is bombariadót jelentenek az országban, a záróvizsgákat egy másik időpontban szervezik majd meg, tette hozzá az oktatási államtitkár.

Jövő hétfőn indul a kisérettségi

A szerbiai általános iskolákban jövő hétfőn indul a kisérettségi tesztek írása.

Hétfő június 27-e lesz.
Kisérettségi tesztet minden
nyolcadik osztályt fejező tanuló ír.
A kisérettségi teszt tudásfelmérő teszt
több tantárgyból is.
A kisérettségit a szerbiai általános iskolákban
ugyanabban az időpontban írják a tanulók.
A kisérettségi tesztek írásának 3 része van.
Magyar, matek és kombinált kérdésekből
írják a tanulók a kisérettségi teszteket.
A kombinált tesztben biológiából,
történelemből, földrajzból, fizikából
és kémiából lesznek kérdések.
A szabadkai Széchenyi István Általános Iskolában
a nyolcadikos tanulók már sokat gyakoroltak
a kisérettségi írására.
Ebben az általános iskolában
110 nyolcadikos tanuló fejez idén.
A 110 nyolcadikos tanulóból
38-an magyarul, 72-en pedig szerb nyelven tanultak.
A tanárok már február végén elkezdték
a felkészítő órákat tartani
a nyolcadikos diákok számára.
Februártól heti 1 órában,
az elmúlt két hétben pedig
heti 3 órában történt a tanulók felkészítése
a kisérettségi tesztekre.
Az elmúlt hetekben bejelentett bombariadók miatt
még komolyabban készülnek az iskolák,
az oktatási minisztérium és a belügyminisztérium munkatársai.
Vicsek Annamária, oktatási államtitkár elmondta,
olyan tervvel készülnek,
amellyel a gyerekek teljes biztonságban lesznek
a kisérettségi tesztek írása idején is.
Ha 1 általános iskolában is
bombariadót jelentenek az országban,
a kisérettségiket egy másik időpontban
szervezik majd meg.


Predrag Kon: Javul a helyzet, de a vírus itt van, és itt is marad

Javul a helyzet, de a vírus továbbra is itt van, és itt is marad - jelentette ki dr. Predrag Kon a Szerbiai RTV műsorában. A járványügyi szakorvos kiemelte, nehezen jutunk el a nullához egyáltalán, amikor a napi új fertőzöttekről van szó, és az első hullám végéhez. Úgy véli, hogy az enyhítések után mindenképp növekedni fog a megbetegedések száma, de semmiképp sem engedik meg az éjjeli klubok működését, csak a boltok, üzletek, kávézók és a kertes éttermek hosszabb nyitvatartását.
Tilos a 30-nál több ember gyülekezése, és ezzel közvetett módon a nagyobb ünnepségek megrendezése is. A vendéglátó egységekben szigorúan be kell tartani a távolságot, és minden asztalnál fertőtlenítő kell, hogy legyen. Ha nem tartjuk tiszteletben a korlátozásokat, ismét óhatatlanul terjed majd a vírus - figyelmeztet Kon.
"Fel kell fognunk, hogy ez nem tréfa és semmiképp sem engedhetjük el magunkat. Senki nem bocsájtja meg majd senkinek, ha ismét növekednek a számok és megtelnek a kórházak, ahogyan az már megtörtént. Arra kérem az állami szerveket, felügyelőségeket, ellenőröket, hogy végezzék a munkájukat, jobban, mint azelőtt bármikor."

Javul a járványhelyzet, de a vírus itt van, és itt is marad

Dr. Predrag Kon azt mondta, hogy javul a járványhelyzet Szerbiában.

Dr. Kon azt is mondta,
hogy a koronavírus itt van,
és itt is marad.
Dr. Predrag Kon
1 szerb járványügyi orvos.
Az orvos szerint,
nagyon fontos betartani,
a koronavírus elleni
óvintézkedéseket.
Óvintézkedés például
a maszk viselése,
a gyakori kézfertőtlenítés
és a távolságtartás.
Dr. Kon azt mondta,
ha az emberek
nem tartják be
az óvintézkedéseket,
akkor újra sok
koronavírusos beteg lesz.
Most javulóban van
a járványhelyzet
az országban.
Az éjjeli klubok
és szórakozóhelyek
működése még mindig
tilos Szerbiában.
A boltok, az üzletek,
a kávézók, és a kertes
éttermek hosszabb
nyitvatartással működhetnek
Szerbiában.
Még mindig tilos
a 30-nál több ember
gyülekezése,
és a nagyobb ünnepségek
megtartása Szerbiában.
A vendéglőkben fontos
betartani a távolságot,
és minden asztalon
fertőtlenítő kell, hogy legyen.


Sürget az idő - folytatódik a gyűjtés Páger Anita javára

Az első időpontra - amely május 27-én járt le - nem gyűlt össze elegendő pénz a muzslyai Páger Anita thaiföldi műtétjére. De a klinikától újabb lehetőséget kaptak.

Ha augusztusig összejön a mintegy 16 millió dinár, akkor Anita egy hónap után már mehet a műtétre. Ehhez persze szüksége van minden jó szándékú ember segítségére.
Az év elején kezdődött a gyűjtés Anita műtétjére, aki öt évvel ezelőtt történt szegedi balesete után lett mozgássérült.
„Úgy érzem, hogy tartozok annyival az embereknek, hogy időről időre informálom őket azzal kapcsolatban, hogy hogy áll most a gyűjtés. Jelenleg 56 százaléknál tartunk. És augusztus végére meg kell lenni a teljes összegnek. Mert csak akkor utazhatok el, hogyha egy hónappal előbb elutalom a teljes összeget."
Persze jobb lett volna túl lenni a műtéten, amelyet egy hosszabb rehabilitáció is követ majd. Ennek ellenére Anita nem csalódott, hanem bizakodó. Mint mondja, a cél eléréséig – az pedig az, hogy önálló életet éljen – nem áll meg.
„Nem csak a hasonló sorban levő embereknek üzennék, hanem mindenkinek, aki úgy érzi, hogy kicsit is ez vonatkozhat rá, hogy nagyon fontos a kitartás. És az, hogy felismerjék azt, hogy esetleg szoronganak vagy rosszul érzik magukat. Mert szerintem mindenki, aki rosszkedvvel meg haraggal tölti a mindennapjait, az kicsit olyan, mintha maga ellen fordított agressziót használna – és az szerintem nagy hiba."
Anita családja mindig mellette volt a számára legnehezebb pillanatokban, úgy most is.
„Hétfőn én szoktam Anitával menni. Elmegyek délelőtt dolgozni, délután megyünk Zentára, rehabilitációra. Szerdán a nagyszülők, egész napos rehabilitáción vannak, ami azt jelenti, hogy reggel kilencre ott kell, hogy legyenek, és délután háromig folytatódik Anitával a torna, meg az elektroterápiák. Úgyhogy harcolunk tovább, kaptunk egy lehetőséget a thaiföldiektől. Nem adjuk föl. Reméljük, hogy ezt a második lehetőséget ki tudjuk használni."
Anita igyekszik minél jobb erőnléti állapotban lenni, hogy a műtétre felkészülten menjen.
„Továbbra is heti két alkalommal járok Zentára, terápiára. Amellett itthon edzek minden nap, napi négy-öt órában. Amikor nem edzek, akkor kézműves ékszereket készítek, és ezzel is edzem az újaim finom motorikai készségét."
Anita műtétjére gyűjtés folyik a Budi Human jótékonysági alapítvány keretében is, ahova az 1425-ös kódot kell elküldeni sms-ben, a 3030-as számra. Minden üzenet, minden adomány segít Anitának abban, hogy egy napon önálló életet élhessen.

Sürget az idő, folytatódik a gyűjtés Páger Anita javára

Páger Anita 1 nagyon fontos külföldi műtétre vár.

Anita 5 évvel ezelőtt egy súlyos balesetben mozgássérültté vált.
Anita nem tud járni, kerekesszékbe került.
Anita 1 fontos műtétre vár, aminek segítségével újra járhat majd.
A műtét nagyon sok pénzbe kerül.
A műtét Thaiföldön lenne.
Thaiföld 1 ország Ázsiában.
Anita műtétjére, amely május 27-én lett volna
sajnos nem gyűlt össze a pénz.
A thaiföldi kórháztól Anita újabb esélyt kapott.
Ez azt jelenti, hogy ha augusztusig összejön a 16 millió dinár,
akkor Anita 1 hónap után már mehet a műtétre.
Ehhez szükség van minden jó szándékú ember segítségére.
Januárban kezdődött a gyűjtés Anita műtétjére.
Anita örült volna, ha májusban megműtik, de nem csalódott.
Abban reménykedik, hogy augusztusban
sikerül összegyűjteni a pénzt.
Anita családja mindig mellette volt
a legnehezebb pillanatokban is.
Anita családja is nagyon reménykedik abban,
hogy lányuknak sikerül kijutni a thaiföldi műtétre.
Ez a műtét lenne Anita számára a nagy esély arra,
hogy újra lábra tudjon állni.
Anita terápiákra jár Zentára és otthon is sokat edz.
Anita szabadidejében kézműves ékszereket készít.
Anita műtétjére gyűjtés folyik a Budi Human
jótékonysági alapítványon keresztül is.
Az 1425-ös kódot kell elküldeni sms-ben,
a 3030-as számra.
Minden üzenet, minden adomány segít Anitának abban,
hogy egy napon önálló életet élhessen.
Segítsünk Anitának!


Természetjárás a diákokkal

Hegymászásról és természetjárásról szóló tantárgyat választhatnak idén a szabadkai Október 10. Általános Iskola diákjai. Szerbiában 20 általános iskola kapott erre lehetőséget az illetékes minisztériumtól.

Az ötödikes és hatodikos diákok elméletben és gyakorlatban is megismerkedhetnek a hegymászás, a természetben való tájékozódás, valamint a segélynyújtás alapjaival heti két órában. Az elméleti oktatásban a tantárgyat előadó tanárok mellett a szabadkai Spartacus Hegymászó Klub tagjai és a Vöröskereszt illetékesei is részt vesznek. Négy alkalommal kirándulást is szerveznek majd a gyerekeknek, a közeli erdőkbe és egy Fruška gora-i hegymászást is terveznek. Az új tantárgyat Iso Planić, a Szerbiai Hegymászó Szövetség elnöke mutatta be a diákoknak.
Đurić Kiss Melinda, az Október 10. Általános Iskola igazgatója: „A diákok nagyon nagy érdeklődéssel várják már, hogy elkezdődjön a tanítás. Megpróbáltunk egy olyan tantervet összeállítani, hogy a diákoknak érdekes, változatos, tanúságos anyagot tudjunk felkínálni. A tantárgy elméleti részből áll, amely a hegymászás alapjait kell majd, hogy elsajátítsák, illetve gyakorlati részből, ahol ezeket a tudnivalókat tudják majd alkalmazni a természetben. Nagy köszönet illeti a Vöröskereszt illetékeseit is, akik elfogadták az együttműködésre szóló felhívásunkat.”

Természetjárás a diákokkal

Hegymászásról és természetjárásról szóló tantárgyat választhatnak a diákok.

Idén a szabadkai Október 10. Általános Iskola
tanulói választhatnak hegymászásról
és természetjárásról szóló tantárgyat.
Idén 2021 van.
Szerbiában 20 általános iskola kapott erre lehetőséget.
Az 5. és a 6. osztályos tanulók
választhatnak hegymászásról és természetjárásról
szóló tantárgyat az iskolában.
Heti 2 órában tanulhatnak a gyerekek
a hegymászásról, a természetben való tájékozódásról
és a segélynyújtásról az iskolában.
A tanításban a szabadkai Spartacus Hegymászó Klub
és a Vöröskereszt munkatársai is részt vesznek.
Kirándulást is szerveznek majd 4 alkalommal a gyerekeknek.
Közeli erdőkbe és Fruška gora-ra is mennek majd
hegyet mászni a tanulók.
Đurić Kiss Melinda, az Október 10. Általános Iskola igazgatója
elmondta, a gyerekek már nagyon várják,
hogy megismerkedjenek a 2 új érdekes tantárggyal.


Földi irtást végeznek. Ha az időjárási viszonyok kedveznek, vagyis nem lesz csapadék, szél és túl magas hőmérséklet, akkor már az első napon, hétfőn kezdik a munkát 18 és 23 óra között.

A szúnyogirtás Sándort, Bajnátot, a Harcosok Sorakozója Lakótelepet, Palicsot, Hajdújárást, Mišićevót, Kisboszniát, Györgyént, Nagyfényt, Újzsedniket, Békovát, Bajmokot, Ludast és Királyhalmot érinti. A használt hatóanyagok mérgezők a méhekre, ezért a méhészeket arra kérik, hogy kaptáraikat zárják be vagy helyezzék el legalább 5 kilométerre a kezelt területtől. A vegyszer hatása 3 napig tart. A munkát végző Oris Kft. honlapján, az oris.rs-en pontosan jelzik az érintett területeket.

Szúnyogirtás lesz Szabadka város területén

Jövő héten szúnyogirtás lesz Szabadka város területén.

Már hétfőn elkezdődik a szúnyogirtás,
ha nem lesz csapadék, szél vagy
túl magas hőmérséklet.
Csapadék ugyanaz, mint az eső.
Hétfő szeptember 12-e lesz.
Földi szúnyogirtást végeznek,
vagyis autóból történik majd az irtás.
A szúnyogirtás Sándorban, Bajnáton,
a Harcosok Sorakozója Lakótelepen,
Palicson, Hajdújáráson, Mišićevón, Kisboszniában,
Györgyénen, Nagyfényen, Újzsedniken,
Békován, Bajmokon, Ludason
és Királyhalmon történik majd.
A szúnyogirtáskor használt anyagok
mérgezőek a méhekre.


Új börtön épülhet Szabadkán, városon kívüli területen

Új szabadkai börtön tervezésére írt ki pályázatot az igazságügyi minisztérium. A felhívás részletezi, hogy a Városi Főterv előirányozza a jelenlegi, a város központjában található börtön kihelyezését a város területén kívülre.

Az épületegyüttes a tervek szerint a Zentai Úton, a gyorsvasút közelében épül majd ki. 272 cellával és 526 férőhellyel, egészségügyi blokkal és magánzárkákkal rendelkezik majd.
Az új börtön a tervek szerint négy épületből áll, három az elítélt személyek fogva tartására, egy pedig az előzetes letartóztatásban levők számára. A börtön mellett sportpályákat és kültéri edzőtermet is kialakítanak, valamint pékséggel ellátott konyhát és ebédlőt is építenek majd.
A jelenlegi, a monarchia idején épült börtön már túl kicsi - mondta Nyilas Mihály. Szerbia igazságügyi államtitkára hozzátette, az új börtönre azért is szükség van, mert a mostani európai és országos szabványok szerint a büntetés-végrehajtási intézeteket a városokon kívül kell elhelyezni.
Nyilas Mihály, igazságügyi államtitkár, Szerbia: „Egy kerületi börtönről van szó, tehát egy nagyobb területről érkeznek ide az elítéltek, vagy az előzetesbe helyezettek. Ez Szabadka, Zombor, Topolya, a Tisza-mente, és a száma azoknak, akik ide kell, hogy kerüljenek, akár el lesznek ítélve utána kisebb bűncselekmények miatt, jelentősen megnőtt az elmúlt évtizedekben. És ezért szükséges ez az intézkedés.”

Új börtön épülhet Szabadkán

Új börtön épülhet Szabadkán, a városon kívüli területen.

Az új börtön építése még csak tervben van.
Tervek szerint az új börtön a Zentai úton,
a gyorsvasút közelében épül majd ki.
Tervek szerint az új börtönben 272 cella lesz, 526 férőhellyel.
Az új börtönben egészségügyi részleg
és magánzárkák is lesznek.
Az új börtön a tervek szerint 4 épületből áll majd.
Három épület az elítélt személyek fogva tartására lesz kiépítve.
Egy épületben pedig az előzetes
letartóztatásban levők lesznek majd.
A börtön mellett sportpályákat
és kültéri edzőtermet is kialakítanak.
Tervek szerint az új börtönben pékséggel
ellátott konyhát és ebédlőt is építenek majd.
A jelenlegi szabadkai börtön már túl kicsi,
ezért van szükség az új börtön kiépítésére
a város területén kívül.


Forgalomfigyelő kamerák Szabadkán - Kinek kell tartania tőlük?

Tavaly óta téma Szabadkán, hogy kamerák sokaságával figyelik majd a közlekedést a városban.

Mindenki azt várta, hogy már 2023. szeptemberétől érkeznek a bírságok a különböző kihágások miatt. A rendszer beélesítése még mindig várat magára, habár a kamerák már tesztüzemmódban működnek a város területén.
A szerelési munkálatokat elvégezték. A 71 kamera már üzemel a város területén. Jelenleg a rendszer tesztelése zajlik - mondta el stábunknak Radoslav Vukelić, a szabadkai Kommunálisügyi, Energetikai és Közlekedési Titkárság titkára:„- A rendszer 99 százaléka már fel van állítva. Jelenleg a tesztelés van folyamatban és a kamerák beállítása a terepen. Néhány kamera már aktív vizuálisan, de nem lehet még általuk büntetni, és nem is dolgozzák fel az adataikat.
- Milyen adatokat tud rögzíteni egy ilyen kamera?
- A videós megfigyeléssel három dolgot láttunk elő. Az egyik az általános videós megfigyelés, ezekből a kamerákból van a legtöbb. A második rész az ANR kamerákkal való megfigyelése annak, hogy ki érkezik a városba. Velük minden járművet meg lehet figyelni, ami bejön a városba, illetve kimegy a városból, a rendszámukat, a színüket, esetleg a típusukat. A harmadik fajta pedig a radar kamerák, amelyek 13 helyszínen fognak működni. Ezek mérni fogják a sebességet és figyelik a gyorshajtást és ez alapján büntetni is lehet majd.”

Sebességmérő kamerákat szereltek fel a Matija Gubec és Mirko Bogović utcák, a Belgrádi út és Plata Dobrojević utca kereszteződésében, a Zentai úton, a Dragiša Mišović és az Uskok utca, a Bajai út és a Marko Marulić utca kereszteződésében, a Szép Ferenc utca és a Tito Marsall sugárút, a Đuro Đaković és a Vasa Stajić utcák kereszteződésében, a Strossmayer utcában, a Zombori út és Harambašić utca, a Franjo Kluz és a Mavrovska, a Partizán bázisok és Grdelička utcák, valamint a Majsai út és az Isidora Sekulić utcák kereszteződésében. Ezek a kamerák már kinézetben is eltérnek az egyszerű térfigyelő kameráktól és a gyorshajtáson kívül más kihágásokat is tudnak rögzíteni:„- Ezek a kamerák közül egy sem tud az autók belterébe látni, hanem csak a külső részt rögzíti, tehát színt, a típust és a rendszámot. De ez bőven elég ahhoz, hogy valamit kivizsgáljanak a belügyminisztérium dolgozói vagy megbüntessenek valakit, aki átlépi a sebességkorlátozást.
- Tehát a telefonálást vagy a sms-ezést nem tudja rögzíteni?
- Egyelőre telefonhasználat és az övhasználat nincs előlátva a büntetésre. Biztosan van rá lehetőség, de ebben az első fázisban nincs előlátva.”

A rendszert hamarosan élesítik: „Ha minden a szerződés szerint alakul, akkor a határidő május végén jár le, de abban reménykedünk, hogy mivel az időjárási feltételek is a kezünkre játszanak április végéig be tudjuk fejezni a teljes procedúrát, és működésbe helyezhetjük ezt a rendszert.”
A videokamerás megfigyelés telepítése Szabadkán az általános biztonság növelését is célozza, a városi közigazgatás illetékese pedig azt mondta stábunknak, hogy a rendszer beindításáról időben tájékoztatják a lakosságot és további részleteket is elmondanak majd.

Forgalomfigyelő kamerák Szabadkán

Forgalomfigyelő kamerák fognak működni Szabadkán.

Összesen 71 kamerát szereltek fel a város területén.
A kamerák beszerelési munkálatait elvégezték.
A kamerák már tesztüzemmódban működnek a város területén.
Ez azt jelenti, hogy a kamerák már figyelik a forgalmat,
de még nem büntetik a szabálysértőket.
Vannak olyan kamerák, amelyek az autók rendszámát,
színüket és az autók típusát figyelik meg.
A város területén 13 radar kamera fog működni.
A radar kamerák a járművek sebességét figyelik.
A radar kamerák a gyorshajtást is megfigyelik,
és büntetni is lehet általuk.
Sebességmérő kamerákat szereltek fel
a szabadkai Matija Gubec és Mirko Bogović utcák,
a Belgrádi út és Plata Dobrojević utca kereszteződésében,
a Zentai úton, a Dragiša Mišović és az Uskok utca,
a Bajai út és a Marko Marulić utca kereszteződésében,
a Szép Ferenc utca és a Tito Marsall sugárút,
a Đuro Đaković és a Vasa Stajić utcák kereszteződésében,
a Strossmayer utcában, a Zombori út és Harambašić utca,
a Franjo Kluz és a Mavrovska,
a Partizán bázisok és Grdelička utcák
és a Majsai út és az Isidora Sekulić utcák kereszteződésében.
Ezek a kamerák már kinézetben is különböznek
az egyszerű térfigyelő kameráktól.
A kamerák közül egyik sem lát be az autók belterébe.
Tervek szerint a kamerák április végétől fognak működni
Szabadka területén.
A videókamerás megfigyelés célja, hogy
még nagyobb biztonságban érezzék magukat a lakosok.


A falvakban élő nők számára szerveztek képzéseket

Szerbia 12 önkormányzatának egyikeként Óbecse is részese annak a projektnek, amely célja a szerb kormány és az EU anyagi támogatásával a nemek közötti egyenjogúság megteremtése és a nők erősítése.

Óbecse község területén elsősorban a falvakban élő nők számára szerveztek olyan képzéseket, amelyek az elhelyezkedésben segíthetik majd őket, vagy elérhetőbbé teszik számukra a közszolgáltatásokat. A november végéig tartó projektet az ENSZ Nők Helyzetével Foglalkozó Bizottsága is támogatja.
Jelena Brankov-Čerevicki, projektvezető, Óbecse: „Egyrészt abban segítünk a nőknek, hogy szert tegyenek olyan készségekre, amelyek segítik majd a munkavállalásukat, ilyen a most folyó varrótanfolyam, a számítógépes képzés, és az, ami sajátos a mi környezetünkre, az a szerb és a magyar nyelv környezetnyelvként való tanulása. Másrészt az önkormányzat négy helyi intézménye: az Egészségház, a Gerontológiai Központ, a Szociális Védelmi Központ és a színház is eljön a falvakba, hogy foglalkozásokon ismertessék a munkájukat és a hatásköreiket.”

Képzések a falvakban élő nőknek

Szerbiában több helyen vannak képzések a falvakban élő nőknek.

Képzéskor a nők tanulnak valami új dolgot.
Óbecsén is vannak képzések a falvakban élő nőknek.
Óbecse 1 város Vajdaságban.
A képzéskor a nők varrni tanulnak.
A képzéskor a nők meg tanulják használni a számítógépet.
A képzéskor a magyar nők megtanulnak szerbül.
A képzéskor a szerb nők megtanulnak magyarul.
November végéig lesznek képzések a falvakban élő nőknek Szerbiában.
A képzések azért vannak, hogy a falvakban élő nők is kapjanak munkát.
A képzések azért vannak, hogy a nemek között egyenjogúság legyen.
A nem a férfit és a nőt jelenti.
Nemek közötti egyenjogúságban, a férfi és a nő is ugyan úgy kap munkát.


Ingyenes szűrés és színházlátogatás, vásárlásnál kedvezmények

Új időszámítás kezdődik a nyugdíjasok mindennapjaiban október elsejétől - megindul az új kedvezményeket biztosító kártyarendszer.

Az ígéretek szerint, aki rendelkezik majd a kártyával például ingyenes szűréseken vehet részt, de egyes boltokban is kedvezményhez juthat. Érdemes tehát igényelni.
A nyugdíjaskártyák igénylése március 15-én kezdődött, eddig több mint 660 ezren éltek a lehetőséggel. Az általunk megkérdezettek hallottak az igénylésről, a kedvezményeket pedig már mindenki nagyon várja.
Toldi Márta, nyugdíjas, Palics: „Igényeltük. Mivel palicsi lakosok vagyunk, ezért itt a helyi közösségben lehetett ezt megtenni, amihez csak a személyi igazolványunk és egy mobilszám kellett. Akkor azt mondták, hogy postai úton fogjuk megkapni.”
 Rúzsa Teréz, nyugdíjas, Orom:
„- Meglátjuk, hogy október elsejéig igényeljük-e.
- Honnan értesültek róla, hogy van nyugdíjas kártyára lehetőség?
- Mindenhonnan, a televízióból, a rádióból.”
Dobó Margit, nyugdíjas, Orom: „A barátnőktől hallottam, és fogom is igényelni. Kávézás közben mondták, hogy lesz kártya és fogom is igényelni, azért, hogy mindent olcsóbban meg bírjak venni, és mert kevés a nyugdíjam.”
A kártya háromféleképpen igényelhető: a Köztársasági Nyugdíj- és Rokkantbiztosítási Alap kirendeltségeiben, a szerbiai postákon, illetve elektronikus úton a zpk.trezor.gov.rs oldalra kattintva.
És hogy milyen előnyökkel jár? Az árucikkek és szolgáltatások fizetésekor a kártya felhasználója pontokat kap: minden elköltött 500 dinár után 1-et. A hónap folyamán megszerzett pontok értéke nem haladhatja meg a szerbiai átlagnyugdíj összegét. A nyugdíjaskártya-tulajdonos az összegyűjtött pontok alapján bizonyos kedvezményekhez juthat. Fontos megjegyezni, hogy ezeket nem lehet pénzre váltani, és nem ruházhatók át más személyre sem. Siniša Mali korábban elmondta, hogy a nyugdíjas kártyák október 1-től használhatók.
Siniša Mali, pénzügyminiszter, Szerbia: „Ez számunkra rendkívül fontos. Fontos a legidősebb lakosoknak is. Ezzel a kártyával lehetőségük lesz arra, hogy kedvezményeket kapjanak különböző szupermarketekben, kis- és nagykereskedésekben, szalonokban. Lehetőségük lesz ingyenesen múzeumokat látogatni, színházat, ingyenes egészségügyi szűréseken részt venni, és hasonlók.”
A szerb pénzügyminiszter arra is emlékeztetett, hogy október elsejétől 5,5 százalékkal emelkednek a nyugdíjak, január elsejétől legkevesebb 14,5 százalékkal.

Milyen kedvezmények járnak a nyugdíjaskártyával?

A nyugdíjasok október 1-jétől használhatják majd az új nyugdíjaskártyákat.

A nyugdíjaskártya használatával
különböző kedvezményekhez juthatnak majd
a szerbiai nyugdíjasok.
Ilyen kedvezmény lesz például,
az ingyenes egészségügyi vizsgálatok,
ingyenes múzeumok és színházak látogatása
és egyes boltokban olcsóbban lehet majd
a termékeket megvásárolni.
A nyugdíjaskártyák igénylése március 15-én kezdődött.
Eddig több mint 660 ezren jelentkeztek a kártyákra.
A megkérdezett nyugdíjasok már hallottak az igénylésről,
a kedvezményeket pedig már mindenki nagyon várja.
A nyugdíjaskártya 3 módon igényelhető:
a Köztársasági Nyugdíj- és Rokkantbiztosítási Alap kirendeltségeiben,
a szerbiai postákon,
vagy a zpk.trezor.gov.rs internetes oldalon.
A termékek és szolgáltatások fizetésekor
a kártya felhasználója pontokat kap.
Minden elköltött 500 dinár után 1 pont jár
a nyugdíjaskártya felhasználójának.
A nyugdíjaskártya tulajdonosa
az összegyűjtött pontok alapján
különböző kedvezményekhez juthat.
Fontos tudni, hogy ezeket a pontokat
nem lehet pénzre váltani,
és a kártyát csakis a nyugdíjas használhatja.
Érdemes tehát igényelniük a kártyákat a nyugdíjasoknak.
A nyugdíjak is emelkedni fognak idén októberben
és jövő januárban is.
Jövő év 2024 lesz.


Korszerű meteorológiai állomás lesz Szabadka mellett is

Az új meteorológiai központokból származó információk a gazdák munkáját is segítik majd.

Új meteorológiai állomást telepítenek öt vajdasági település mellé, amelyek a mezőgazdaságot segítik majd - írja a vajdasági közmédia.
Zombor, Inđija, Verbász, Topolya és Szabadka lesznek az első önkormányzatok, ahol ilyen korszerű központ épül. 90 százalékos pontosságú időjárás-előrejelzést nyújtanak a gazdáknak, és a mikroklimatikus körülményekről is adatokkal látják el őket.
A meteorológiai információk hatékonyabb és könnyebb összegyűjtésének célja a hozamok növelése a műtrágya, a növényvédő szerek és a víz optimális felhasználása révén. Egyúttal hozzájárul a termelési költségek csökkentéséhez.

Korszerű meteorológiai állomás lesz 5 vajdasági településen is.

A korszerű meteorológiai
államos azért jó,
mert nagyon pontosan
előre tudja jelezni,
hogy milyen időjárás lesz.
A mezőgazdászoknak
fontos tudni előre,
hogy milyen időjárás lesz.
A termések minősége
sokszor attól függ,
hogy milyen az időjárás.
A korszerű meteorológiai
állomások segítik
a gazdák munkáját is.
A korszerű szó
azt jelenti, hogy valami
nagyon új és modern.
Az 5 korszerű
meteorológiai állomás
Zombor, Inđija,
Topolya és Szabadka
városában fog épülni.


Továbbra is meghosszabbított nyitvatartással üzemel a Királyhalom-Ásotthalom határátkelő

A szerb-magyar határszakaszon lévő közúti határátkelőhely 7 órától 22 óráig tart nyitva szeptember 12-ig.

A Horgos 2-Röszke 2, a Tiszasziget-Gyála, a Rábé-Kübekháza, valamint a Rastina-Bácsszentgyörgy átkelőhelyek 7 és 19 óra között dolgoznak, csakúgy mint a Bácsalmás-Bajmok közúti átkelőhely, amely a hétvégéken hosszabbított nyitvatartással, éjfélig fogadja az utazókat. A Horgos-Röszke autópálya-határátkelő, a Kelebia-Tompa, valamint a Béreg-Hercegszántó határátkelő a nap 24 órájában nyitva áll a forgalom előtt.

Továbbra is meghosszabbított nyitvatartással dolgozik a Királyalom-Ásotthalom határátkelő

A Királyhalom-Ásotthalom közúti határátkelő továbbra is reggel 7 órától este 10 óráig dolgozik.

Szeptember 12-ig lesz ez a nyitvatartási idő
a Királyhalom-Ásotthalom határátkelőn.
Ez a határátkelő korábban reggel 7 órától
este 7 óráig dolgozott.
Az utasok gyorsabb határátlépése miatt
hosszabbították meg a nyitvatartási időt
a Királyhalom-Ásotthalom határátkelőn.
A Horgos 2-Röszke 2 határátkelő,
a Tiszasziget-Gyála határátkelő,
a Rábé-Kübekháza határátkelő
valamint a Rastina-Bácsszentgyörgy határátkelő
továbbra is reggel 7 órától este 7 óráig dolgozik.
A Bácsalmás-Bajmok határátkelő is
reggel 7 órától este 7 óráig dolgozik.
A Bácsalmás-Bajmok határátkelő hétvégén
hosszabbított nyitvatartással, vagyis
reggel 7 órától éjfélig dolgozik.
Hétvége szombat és vasárnap.
A Horgos-Röszke autópálya-határátkelő,
a Kelebia-Tompa határátkelő
és a Béreg-Hercegszántó határátkelő
egész nap nyitva van az utasok előtt.
Egy nap 24 órából áll.


Projekthéttel indult a tanév, mától a tanulásé a főszerep

A legtöbb diáknak és tanárnak pozitív benyomása volt a tanév kezdetéről - mondta Slavica Đukić Dejanović.

A szerb oktatási miniszter kiemelte, a múlt hetet különféle foglalkozásokkal töltötték az iskolákban. Olyan témákkal foglalkoztak, mint az emberei kapcsolatok, a környezetvédelem, a művészeti ágazatok és egyéb témák.
Ezen a héten már elkezdik tesztelni a tanulók tudását, amelyért nem kapnak osztályzatot - részletezte Đukić Dejanović.

Mától már a tanulásé a főszerep az iskolákban

A tanév projekthéttel indult szeptember 1-jétől a szerbiai iskolákban.

A projekthét azt jelenti, hogy 1 héten keresztül
különböző témákkal foglalkoznak a diákok
különböző tantárgyakon belül.
A legtöbb diáknak és tanárnak tetszett a projekthét.
Ezt Slavica Đukić Dejanović, a szerb oktatási miniszter mondta.
Az oktatás tanítást jelent.
A szerb oktatási miniszter azt is elmondta,
hogy a projekthét idején a diákok olyan témákkal foglalkoztak,
mint például az emberi kapcsolatok,
a környezetvédelem, a művészet területei.
Mától már főleg tanulnak a diákok
a szerbiai általános és középiskolákban.
Ma szeptember 11-e, hétfő van.
Ezen a héten már elkezdik tesztelni a tanulók tudását.
Ezekre a tesztekre még nem kapnak osztályzatot a tanulók.


Véradási akció Palicson

Szombaton 8-tól 12 óráig várják a véradókat a Vigadó teraszán.

Nagyszabású véradási akciót tartanak szombaton Palicson, a Vigadó teraszán. A Humánus szombat nevű rendezvény 8 órakor kezdődik és délig tart. A helyszínen a véradás mellett egészségügyi alapvizsgálatokat is végeznek majd. Az önkéntes véradóknak és családtagjaiknak 10 órától babot szolgálnak fel. Szombaton 7 és 14 óra között a 6-os városi buszon ingyen utazhat az, aki felmutatja véradókönyvét.

Véradási akció Palicson

Szombat június 13-a lesz.
Szombaton reggel
8 órától 12 óráig lesz
véradási akció
a palicsi Vigadó teraszán.
A véradási akció neve
a Humánus szombat lesz.
A palicsi Vigadó teraszán
véradási akció
és egészségügyi
alapvizsgálatok is lesznek.
Az önkéntes véradók
és családtagjaik
szombaton délelőtt
10 órától ebédet is kapnak.
Az ebéd bab lesz.
Szombaton reggel
7 órától délután 2 óráig
a 6-os városi buszon
ingyen utazhatnak azok,
akik voltak vért adni
és felmutatják
a véradókönyvüket.
A véradáson minden
önkéntes véradó kap
véradókönyvet.
Vért adni az tud,
aki nagykorú.
Nagykorú az,
aki betöltötte
a 18. életévét.
Vért adni fontos dolog.
A véradással
más emberek
életét tudjuk megmenteni.


Nem tervezik a munkáltatói igazolás újbóli bevezetését a szabadkai óvodákban

Eddig 22 óvónő fertőződött meg koronavírussal a szabadkai Naša Radost Iskoláskor Előtti Intézményben. A munkát egyelőre nem veszélyezteti a járvány - mondta el Veljko Vojnić, az intézmény műszaki igazgatója.

Kedd óta Szabadkán a Harcosok sorakozója lakótelepi Sandra Marijanović óvodában egy csoport óvodás maradt ideiglenesen otthon, mivel a gyerekekkel foglalkozó két óvónő elkapta a koronavírust.
A szülők többsége rendszeresen viszi gyermekét az óvodákba. 4430 óvodásból jelenleg 3040 jár rendszeresen az intézményekbe.
 Különböző szabályokat kell betartaniuk.
„Ami a bevezetett óvintézkedéseket illeti, elégedett vagyok. Valóban vigyáznak”
„Amikor a férjem átadja reggel a gyereket, mérik a lázukat, mennek kezet mosni és minden bizonnyal fertőtlenítőt is használnak. Elmondta azt is, hogy az óvónővel törlik az asztalokat, ebből feltételezem, hogy bent is végeznek fertőtlenítést.”
A szülők a gyermekeket az óvoda ajtajáig kísérhetik. Igyekeznek megelőzni, hogy a fertőzés felüsse a fejét az intézményekben is. Veljko Vojnić, a szabadkai Naša Radost Iskoláskor Előtti Intézmény igazgatója elmondta, pillanatnyilag nem gondolkodnak a korábban alkalmazott munkáltatói bizonylatok bevezetéséről.
„Azonban a közmédia által arról értesültünk, hogy Branko Ružić oktatási miniszter, tárcavezető bejelentette ennek a lehetőségét. Amennyiben megnövekszik a fertőzöttek száma, és az iskoláskor előtti intézményekből az alkalmazottak nagyobb számban hiányoznak majd koronavírus-fertőzés miatt, akkor lehetséges ennek ismételt bevezetése. Mi nem kívánjuk ezt bevezetni, azonban ha lesz egy ilyen utasítás az oktatási minisztériumtól, akkor kénytelenek leszünk ezt bevezetni.”
A műszaki igazgató elmondta, áprilisban a megszokott módon, az eUprava portálon és személyes megjelenéssel is végzik majd a gyerekek beíratását.

Nem tervezik bevezetni a munkáltatói igazolást az óvodákban

Nincs tervben a munkáltatói igazolás újbóli bevezetése a szabadkai óvodákban.

Korábban a koronavírus-járvány miatt
mind a 2 szülőnek
kellett munkáltatói igazolás ahhoz,
hogy vinni tudja gyermekét az óvodába.
Rossz a járványügyi helyzet
Szabadkán, de nincs tervben
a munkáltatói igazolás újbóli bevezetése
az óvodákban.
Eddig 22 óvónő fertőződött meg
a koronavírussal a szabadkai
Naša Radost Iskoláskor
Előtti Intézményben.
A Szabadka községhez tartozó
óvodák a Naša Radost Iskoláskor
Előtti Intézményhez tartoznak.
A legtöbb szülő jelenleg is
viszi gyermekét az óvodába
Szabadka területén.
Az óvodákban is betartják
a koronavírus elleni szabályokat
a gyerekek és az óvodában dolgozók is.
A szülők nem mehetnek be
az óvoda épületébe.
A bejáratnál az óvónők
megmérik a gyerekek lázát.
A gyerekek az óvodában is
gyakran mosnak kezet, és
fertőtlenítik a szobákat.
Ha több koronavírusos beteg
lesz a gyerekek és
az óvónők között, akkor
lehet, hogy újra kelleni fog
a munkáltatói igazolás
a szabadkai óvodákban.
A szabadkai óvodákba való
beiratkozás egyébként áprilisban
az eUprava internetes oldalon
és személyes megjelenéssel is történik.
Személyes megjelenés azt jelenti,
hogy a szülő elmegy a kiválasztott
óvodába, hogy beírassa gyermekét
az intézménybe.


Biztonságban vannak a Görögországban és Törökországban nyaraló szerbiaiak

Tatjana Matić szerb idegenforgalmi miniszter szerint a tűz távol van az idegenforgalmi központoktól és minden utas biztonságban van.

Biztonságban vannak azok a szerb turisták, akik Görögországban és Törökországban nyaralnak. A napokban több bejelentés is érkezett, miszerint Rodoszon tűz ütött ki, de az éjszaka folyamán már sikerült megfékezni és részlegesen eloltani. Marmarisban is kitört a tűz. A település központi részeiben már sikerült megfékezni a lángokat, míg Bodrumban stabilizálták a helyzetet.

Görögországban és Törökországban is tűz ütött ki több helyen.

Görögországban és Törökországban is
sok szerbiai ember nyaral.
Tatjana Matić szerint a tűz távol van
azoktól a helyektől, ahol a szerbiaiak nyaralnak.
Tatjana Matić szerint minden utas biztonságban van
Görögországban és Törökországban is.
Tatjana Matić a szerb idegenforgalmi miniszter.
Rodoszon, Marmarisban és Bodrumban is tűz ütött ki,
de a tűzoltóknak már sikerült eloltani a lángokat.
Rodosz 1 sziget Görögországban.
Rodoszra is sok szerbiai ember megy nyaralni.
Marmaris és Bodrum 2 város Törökországban,
ahova sok turista jár.


Waldorf-mintajátszóház Horgoson

A tervek között szerepel egy Waldorf-óvoda megnyitása a közeljövőben.

Horgoson szervezték meg az első Hóvirág játszóházat, amely a Waldorf-oktatást népszerűsíti. Célja az intellektuális fejlődés és a gyakorlati képzés. A horgosi Művelődési Házba két óvónő érkezett a gyerkőcökhöz. Nagy hangsúlyt fektettek a szabad játékokra, valamint az egymással való ismerkedésre. A Vajdasági Waldorf szervezet célja, hogy előbb-utóbb Szerbiában is nyíljanak Waldorf-óvodák, ezért az elkövetkező időszakban más-más helyszíneken folyamatosak lesznek a mintajátszóházak, hogy népszerűsítsék az ilyen jellegű oktatást.
Balassa Teodóra, szervező: „Mondókákat, körjátékokat, szabad játékokat fognak majd játszani. Ezen kívül csináltunk egy babasarkot, ahol a fiatalabb gyereknek is lesz hely. A szülők is itt lesznek velük, így ők is tudnak majd csatlakozni a játékban. Ezen kívül szeretnénk, ha a felnőttek is tudnának beszélgetni. Mivel nagyon fontos, hogy a közösség is létrejöjjön, akiknek fontos ez a Waldorf-szemlélet.”

Waldorf-mintajátszóház Horgoson

Waldorf-mintajátszóházat szerveztek tegnap Horgoson.

Tegnap február 27-e, vasárnap volt.
A Waldorf 1 nevelési és tanítási módszer.
A tervek szerint 1 Waldorf-óvodát akarnak majd
nyitni a szervezők.
A tegnapi játszóház
a Hóvirág játszóház elnevezést kapta.
A horgosi Művelődési Házban tartották meg
a Waldolrf-mintajátszóházat.
A játszóházban 2 óvónő foglalkozott a gyerekekkel.
A játszóházban fontos volt a szabad játék
és az egymással való ismerkedés is.
A játszóházban mondókáztak és énekeltek a gyerekek.
A Vajdasági Waldorf szervezet célja,
hogy Szerbiában is nyíljanak Waldorf-óvodák.
Ezért a következő időszakban
még több helyszínen
szerveznek majd Waldorf-játszóházakat.
Így akarják népszerűsíteni a Waldorf
nevelési és oktatási módszert.